Bhojpuri Spl: खेसारी के 'आतंकवादी' से पवन के 'गदर' तक, भोजपुरी फिलिम में खूब लउकेला देशभक्ति भोजपुरी सिनेमा में देशभक्ति: निरहु गइलें 'पटना से पाकिस्तान', त पवन मचइलें 'गदर'... Pawan Singh Gadar to Nirahua Patna se Pakistan read Patriotism in bhojpuri cinema – News18 हिंदी\nBhojpuri Spl: खेसारी के 'आतंकवादी' से पवन के 'गदर' तक, भोजपुरी फिलिम में खूब लउकेला देशभक्ति\nजब बात वतन में अमन के होई त देशभक्ति के बात होखबे करी. जब देशभक्ति के बात होई त राजनीतिक, कूटनीतिक आ सीमा सुरक्षा के हाल-चाल भी होई. सिनेमा में भी भइल बा.\nLast Updated : January 26, 2021, 14:57 IST\nरउआ बॉलीवुड के फिलिम देखब त सीधा पता चली कि भारत के सबसे बड़ दुश्मन पाकिस्तान बा, ओकरा बाद चीन बा, जेकरा से भारत हमेशा बार्डर सिक्योरिटी अउरी घुसपैठ के मुद्दा पर लड़ता. शुरुआती दौर के बॉलीवुड फिलिम में अंग्रेजन के कइल जुल्म आ शासन के केंद्र में रख के खूब फिलिम बनल. ओकरा बाद भारत पाकिस्तान के बीच युद्ध पर फिलिम बने लागल. धीरे-धीरे फिलिम कूटनीति, गुप्तचर, सीमा-सुरक्षा आ बंटवारा पर फोकस होखे लागल. बाद में राजनीतिक स्थिति बदलल, आतंकवाद के बोलबाला भइल त देशभक्ति फिलिम के केंद्र में जिहाद, आतंकवाद अउरी अलगाववाद के स्थान मिलल. बॉलीवुड में खेल से जुड़ल अउरी स्वतंत्रता सेनानी के ऊपर आधारित फिलिम भी देशभक्ति के रंग में रंगके बनल बा. बॉलीवुड के देशभक्ति फिलिम में मनोज कुमार, राजकुमार, धर्मेन्द्र, सनी देओल, आमिर खान फेर अक्षय कुमार, जॉन अब्राहम जइसन स्टार खूब फिलिम बनवलें अउरी बनावsतारें.\nबात अगर हॉलीवुड के होखे त अमेरिका में बने वाला ज्यादातर पेट्रियोटिक फिलिम वॉर-फिलिम होला जे में युद्ध के महिमा-मंडन होला. एकरा पीछे अमेरिका के राजनीतिक स्थिति भी बा. सभके पता बा कि अमेरिका विश्व के सबसे बड़ हथियार सप्लायर देश ह. मार्वल सिनेमैटिक यूनिवर्स जवन अपना सुपर हीरो फिलिम सीरीज जइसे आयरनमैन, कैप्टन अमेरिका आ एवेंजर्स खातिर जानल जाला, ओकरा केंद्र में भी हथियार अउरी युद्ध ही बा. आयरनमैन कहाये वाला टोनी स्टार्क के कैरेक्टर भी त अमेरिका के सबसे बड़ आ आधुनिक हथियार निर्माता बा. अइसहीं पाकिस्तान में बनल देशभक्ति फिलिम के केंद्र में कश्मीर के भारत से छीने के पाकिस्तानी मंशा रहेला. हिंदुस्तान से कवनो अनजान दुश्मनी के बदला रहेला. इहेे हाल हर देश के फिलिमन के बा. रउआ कहीं के अउरी कौनो भाषा के सिनेमा उठा लीं, ओकरा देशभक्ति फिलिम में तत्कालीन राजनीतिक, सामाजिक अउरी कूटनीतिक समस्या आ इतिहास के कवनो राष्ट्रीय मुद्दा ही थीम होला. देशभक्ति फिलिम में रिसर्च के बड़ा काम होला लेकिन भोजपुरी सिनेमा में ई रिसर्च गायबे रहेला.\nएही तरह भोजपुरी भी एगो बड़ आ फलत-फूलत सिनेमा इंडस्ट्री बा, जवना के निर्माता-निर्देशक लोग में हाल के कुछ साल से देशभक्ति फिलिम बनावे के होड़ मचल बा. लेकिन अगर रउआ हॉलीवुड-बॉलीवुड के भूमिका पढ़ के सोचत होखब कि भोजपुरी में भी अइसहीं राजनीतिक परिदृश्य देखावत देशभक्ति फिलिम बन रहल बा, त रुक जाईं, राउर सोचल गलत साबित होई. भोजपुरी के देशभक्ति फिलिम अपना अलग ही परी-कथा अउरी परिस्थिति के निर्माण कइलेबा. भोजपुरी के अधिकांश देशभक्ति फिलिम के हीरो पाकिस्तान जाता अउरी उहां के एगो सुन्दर मुस्लिम लड़की ले आवता भा पाकिस्तानी लड़की भारत आवतिया आ एगो देशभक्त आ वन मैन आर्मी टाइप लड़का से टकरा जा तिया. उ लड़की के भारतीय लड़का से प्यार हो जाता. उ ओकरा घर-परिवार में रच बस जा तिया. फेर वापस अपना वतन पाकिस्तान लौट जा तिया आ लइका अपना प्यार के पावे खातिर भा देश के दुश्मन आ अपना प्यार के दुश्मन पाकिस्तानी से लड़े खातिर बिना वीजा-पासपोर्ट, पाकिस्तान में बहुत आसानी से घुस जाता. पाकिस्तानी सेना आ आतंकवादी के नाक से चना चबवावता आ पाकिस्तानी दुलहिनिया लेके भारत आ जाता.\nई जवन हम एगो कॉमन कांसेप्ट बतवनी ह, इहे पिछला कुछ साल में आइल अधिकांश भोजपुरी फिलिम के पटकथा के आधार बा. अपवाद हर जगह होला, ओइसहीं इहां भी बार्डर-सिक्योरिटी आ आर्मी के ऊपर कुछेक फिलिम बन गइल बा. भोजपुरी फिलिम के स्त्री-विरोधी मानसिकता एह देशभक्ति फिलिमन में भी कवनो ना कवनो रूप में प्रकट होता. अगर रउआ ई देशभक्ति फिलिमन में हॉलीवुड-बॉलीवुड जइसन गंभीर बात, राजनीतिक आ कुटनीतिक विमर्श आ कवनो सार्थक सन्देश ढूंढे के कोशिश करब त लगभग नाकामी ही मिली. फिर भी, भोजपुरी में देशभक्ति फिलिम बनऽता आ बनावे के कोशिश होता त एह कोशिश के सराहना होखे के चाहीं, काहें कि पिछला दौर में त एको देशभक्ति फिलिम बनावे के कोशिश नइखे भइल.\nभोजपुरी सिनेमा में ज्यादातर देशभक्ति फिलिम ‘भारत-पाकिस्तान’ के केंद्र में रख के बनल बा. एकर शुरुआत 2015 में दिनेशलाल यादव निरहुआ के फिलिम ‘पटना से पाकिस्तान’ के बनला से भइल रहे. ए फिलिम के लेखक आ निर्देशक संतोष मिश्रा बाड़ें. ए फिलिम के कहानी कबीर नाम के एगो युवा के बा जे आंतकवादी द्वारा कइल बम विस्फोट में अपना पूरा परिवार के खो देता. उ आतंकवादियन के खिलाफ आपन लड़ाई में पहिले सरकार से मदद मांगता, जवना पर सरकार के कवनो खास प्रतिक्रिया नइखे होत. ओकरा बाद भी उ निराश नइखे होत बल्कि अकेलही पाकिस्तान जा के आतंकवादी सन के खिलाफ लड़ाई लड़ता. एही बीच ओकर मुलाकात शहनाज नाम के एगो लड़की से होता. ए दूनो जाने के बीच धीरे-धीरे इश्क हो जाता. आगे के कहानी भी बहुते दिलचस्प बनल बा. एह फिलिम के सफलता भोजपुरी में देशभक्ति फिलिम के ट्रेंड शुरू कर देहलस. फिलिम में निरहुआ के प्रेमिका के भूमिका में काजल राघवानी रहली जिनके बम विस्फोट में मौत हो जाता. पाकिस्तानी लड़की के रोल में आम्रपाली दुबे रहली.\nई त बात भइल ट्रेंड शुरू करे वाला फिलिम के. एकरा से पहिले अगर भोजपुरी फिलिम के पुरनका दौर के बात कइल जाव त ओ काल में अइसन कौनो उल्लेखनीय फिलिम नइखे जेकरा के देशभक्ति फिलिम के तमगा देहल जाव. बाकी आधुनिक दौर शुरू भइल त एगो फिलिम जरूर आइल रहे ‘आपन माटी आप देश’. 2009 के ई फिलिम में रविकिशन आ हिंदी टीवी के नामचीन कलाकार सुदेश बेरी मुख्य भूमिका में रहलें. फिलिम के दूसर बड़ कलाकार में सुरेन्द्र पाल आ सिकंदर खरबंदा रहे लोग. फिलिम के कहानी एगो किसान आ जवान के रहे. उहे किसान जब खेत में होखे त किसान आ जब सीमा पर जाए त जवान. फिलिम में ई समस्या के भी दिखावल गइल रहे कि कइसे एगो जवान देश खातिर अउर अपना लोग खातिर सब कुछ त्याग के सीमा पर लड़ेला आ उहे समाज के कुछ लोग ओकरा पत्नी, परिवार के परेशान करेला.\nविशुद्ध आर्मी वाला एगो अउर फिलिम 2018 में पवन सिंह के आइल रहे. उ फिलिम के नाम रहे ‘मां तुझे सलाम’. असलम शेख द्वारा लिखित अउर निर्देशित ई फिलिम भी ब्लॉकबस्टर साबित भइल. फिलिम लगभग 17 करोड़ के लागत से बनल आ सिनेमाघर में सफल रहल. फिलिम के निर्माण यशी फिल्म्स कइलस. एह फिलिम में पवन सिंह बजरंगी अली खान के एगो अइसन किरदार में बाड़न जे हर धरम के समान मानता. एह फिलिम में आगे, जब भारत पर आतंकवादी हमला होता त बजरंगी अली खान पाकिस्तान के साजिश के खिलाफ उठ खड़ा होता. एह फिलिम में पवन सिंह के साथे मधु शर्मा, अक्षरा सिंह, सुरेंद्र पाल जइसन कलाकार भी बाड़न.\nखेसारी के एगो फिलिम ‘आतंकवादी’2017 में रिलीज भइल रहे. एह फिलिम से खेसारी बहुते वाहवाही बटोरले रहलन. शुभी शर्मा उनका साथे लीड रोल में रहली. भारत पाकिस्तान ही मुख्य विषय रहे. भारत-पाकिस्तान अउरी पाकिस्तानी लड़की के इर्द-गिर्द बनल फिलिम में कई गो नाम बा जवन निरहुआ के ‘पटना से पाकिस्तान’ के बाद बनल. चिंटू पाण्डेय के ‘दुल्हन चाहीं पाकिस्तान से’- एक अउरी दू, विशाल सिंह के ‘ले आइब दुलहिनिया पाकिस्तान से’, रानी चटर्जी के ‘इलाहाबाद से इस्लामाबाद’, यश मिश्र के ‘इंडिया वर्सेज पाकिस्तान’ अउर विक्रांत सिंह के ‘पाकिस्तान में जय श्री राम’ आदि. देशभक्ति फिलिमन के होड़ में निरहुआ भी आपन बैनर तले एगो फिलिम ‘बॉर्डर’ बनइलन. एह फिलिम के निर्देशक संतोष मिश्रा बाड़न. ई एगो मल्टीकास्ट फिलिम रहे अउर भोजपुरी सिनेमा के देशभक्ति फिलिमन में मील के पत्थर साबित भइल.\nपवन सिंह के ‘गदर’ फिलिम अपना गीत खातिर बड़ा मशहूर भइल बाकी एकरो कहानी कमोबेश पाकिस्तान में जाके उहां के लड़की से इश्क कइला के रहे. फिलिम में पवन सिंह एगो ब्राह्मण के बेटा रहलें जे धर्म-कर्म में काफी ध्यान देता आ ओकरा एगो पाकिस्तानी मुसलमान लड़की से प्यार हो जाता. निरहुआ के 2019 में एगो देशभक्ति फिलिम ‘शेर-ए-हिंदुस्तान’ मार्च के समय में आइल जवन भारत-पाकिस्तान के कहानी से हटके भारत-नेपाल के सीमा से हो रहल आतंकी घुसपैठ आ तश्करी पर आधारित रहे. फिलिम के लेखक-निर्देशक मनोज नारायण विषय बदललें, जवन अच्छा बात बा. फिलिम में निरहुआ एगो कमांडो के भूमिका में रहलें. उनका अपोजिट हीरोइन नीता धुन्गना रहली जे नेपाली फिलिम इंडस्ट्री के बड़ नाम बाड़ी.\nपवन के 2019 में दूगो फिलिम आइल. एगो ‘क्रेक फाइटर’ आ दूसरका ‘जय हिन्द’. ‘क्रेक फाइटर’ एगो एक्शन फिलिम ह लेकिन एकरा कहानी में देशभक्ति के थोड़ा सा रंग बा. फिलिम में पवन सीक्रेट सर्विस के एजेंट के रोल में बाड़ें जे आपन पहचान छुपा के एगो ड्राइवर के रूप में रहऽता लेकिन माफिया के ई असलियत पता चल जाता. ई फिलिम लगभग3करोड़ के लागत से बनल आ सिनेमाघर में अच्छा कलेक्शन कइलस. उनके दूसरका फिलिम ‘जय हिन्द’ देशभक्ति फिलिम रहे आ एहमें वापस से पाकिस्तान वाला रंग रूप देखावल गइल रहे.\nइहे कुछ उल्लेखनीय देशभक्ति फिलिम बा जवन भोजपुरी में बनल. देशभक्ति फिलिम बनावल एगो गंभीर आ शोधपरक काम ह जवना पर भोजपुरी फिल्मकार आ लेखक लोग ध्यान नइखे देत. भोजपुरी में भी अउर भाषा के इंडस्ट्री जइसन तनी गंभीरता से आ विषय के गहनता से अध्ययन करके देशभक्ति भा राजनीतिक फिलिम बनित त कुछ अच्छा अउरी फ्रेश सिनेमा दर्शकन के मिलित.\n( लेखक मनोज भावुक भोजपुरी सिनेमा के वरिष्ठ स्तंभकार हैं.)\nTags: Ara, Balia, Bhojpuri, Bhojpuri News, Chhapra, Nirahua, Pawan singh, आजमगढ़, पटना, रांची, वाराणसी\nFIRST PUBLISHED : January 26, 2021, 14:57 IST


चचवा के चाल घर बिगाड़ दिहलसि – बतंगड़ 57 – Anjoria\nचचवा के चाल घर बिगाड़ दिहलसि – बतंगड़ 57\nअक्टूबर 17, 2017 चचवा के चाल, बतंगड़\nअपना के जनम का गलती से हिन्दू बाकिर संस्कार से इस्लामी बतावे वाला चचवा के चाल लागत बा कामयाब हो गइल. हिन्दू बहुल हिन्दुस्तान के एही चलते नाम रखलसि इण्डिया, भारत त बस बुड़बक बनावे ला लिखाइल-कहाइल. राज चलवलसि गवर्नमेंट आफ इण्डिया. देश के बँटवारा मजहबी आधार पर होखे के समझौता रहला का बादो चचवा एह देश के सेकुलर बनवावे का जिद प अड़ गइल आ अपना चालबाज लोकप्रियता का चलते मनवाइओ लिहलसि कि मुसलमान एहिजे रहीहें आ उनुका अतना अधिकार मिली जतना ला हिन्दू तरस के रहि जइहें. आ एही चालबाजी के नमूना बनल कश्मीर. कश्मीर में अल्पसंख्चक हिन्दूवन के कवनो हक ना दीहल गइल आ देखते देखत पूरा कश्मीर घाटी से हिन्दूवन के मारत-काटत, इज्जत लूटत निकाल फेंकल गइल. ना त एहिजा के जुडिशियरी एकर संज्ञान लिहलसि ना हिन्दू विरोधी मीडिया. अधिकतर मीडिया हाउस के मलिकान गैर हिन्दूवन का हाथे रहला का चलते अइसन होखला प कवनो अचरजो ना होखे के चाहीं. देश के हिन्दू एकजुट ना हो पावसु एह खातिर तरह-तरह के जहर घोर दीहल गइल समाज में. अगड़ा-पिछड़ा, दलित, आरक्षण, भाषा वगैरह विवादन के हवा दे के हिन्दुवन के टुकड़ा-टुकड़ा में बाँट दीहल गइल. देश के संसाधनन प मुसलमानन के पहिला हक बतावे वाली कांग्रेसी सरकारन का जमाना में न्यायपालिका के प्रतिबद्ध बनावे का कोशिश में अइसन बहाली भइल जवन बाद में अपना के संप्रभु जमात में बदल लिहलसि. अब ई पहिले से जज बनल लोगे प बा कि जजी में केकर बहाली होखी केकर ना. अगर बहालियन के इतिहास खंगारल जाव त मालूम हो जाई कि पुरान जजन का नात-रिश्तेदारन के एह बहालियन में कतना वेटेज मिलत चलि गइल. कांग्रेस सरकारन में बँवारा गिरोह सगरी टिकान ध लिहलसि. देश के नयकी पीढ़ी के गलत इतिहास पढ़ा पढ़ा के ओकरा के हिन्दु विमुख करे के कवनो मौका ना छोड़ल गइल. हमलावर अकबर त महान हो गइल बाकिर ओकरा से लोहा लेबे वाला राणाप्रताप के एगो छोटमोट राजा बना के छोड़ दिआइल. छत्रपति शिवाजी महाराज के चालबाच लुटेरा बना दीहल गइल. आजादी के लड़ाई लड़े वाला भगत सिंह के आतंकवादी माने वाला गाँधी आ नेहरु का शह प फाँसी चढवा दीहल गइल. एह देश में हिन्दुवन के कवनो आजादी नइखे, उनुका आपन तीज-त्योहार दोसरा के मुँह देख के मनावे के पड़त बा. कब आ कहाँ पूजा करीहें से सरकार तय करी, दिवाली प पटाखा फोड़े प रोक लगावल जाई त फगुआ में रंग खेले से. देर सबेर दाहसंस्कारो प रोक लागे वाला बा. नदी किनारे छठ पूजा ना कर सकसु. देश में करोड़ो मुकदमा लटकल बा बाकिर दही हाँडी के ऊँचाई तय करे के, दिवाली प पटाखा प रोक लगावे के, रोंहिग्या मुसलमानन के देश से निकाले प रोक लगावे में फटाक से फैसला आ जाला. देश के नागरिक कश्मीरी पंडितन के मामला सुने से इंकार करे वाली अदातत देश में गैरकानूनी तरीका से घुसल रोहिंगियन के मामला सुने ला तुरते तइयार हो जाले. गँवे-गँवे अदालतो के इज्जत ओही राहे बढ़ल जात बा जवना राहे चलि के मीडिया आपन सगरी मान-सम्मान गँवा दिहलसि. अदालतो अपना फैसलन से देश का नजर में अपना का गिरवले जात बिया काहे कि लोग के लागत बा कि एह फैसलन का पाछे एगो खास मकसद बा. अपना नाबालिग मेहरारू से सहवास कइल रेप मानल जाई बाकिर ओह शादी के गैर कानूनी ना बनावल जाई जवना चलते अइसन हालात बनेला. मकसद आगे चलि के बालिगो मेहरारू से संबंध बनवला के रेप माने के बा. एह तरह भारत के पारिवारिक व्यवस्था खतम क के बेर-बेर तलाक आ बिआह के पश्चिमी हालात बना दीहल जाई. सूतल रहे देश के जनता, ना बचीहें हिन्दू ना रही हिन्दुस्तान. बस इण्डिया रहि जाई. चचवा अमर रहे !\n(अतवार 15 अक्टूबर 2017 का दिने कोलकाता से छपे वाला अखबार समाज्ञा में अँजोर भइल.)\nतोहरा से राजी ना ए बलमुआ – बतंगड़ 56


भोजपुरी विशेष: इहवां तs जितले मोसकिल बा, उपेनदर जी मुखमंतरी कइसे बनिहें?\nबिहार में बसपा के जवन जीत मिलल रहे का उ मायावती के चलते मिलल रहे ?\nउपेनदर कुल्हि पैतरां क लेले बाने फेर भी कई सवाल अभियो खाड़ बाने स.अगर उपनेदर अउर मायावती के पिछिला वोट शेयर जोड़ल जाव तs आंकड़ा 4.7 प्रतिशते तक पहुंचत बा. अइसना में का नया जोड़ घटना होता?\nLast Updated: October 2, 2020, 10:28 AM IST\nगाय के सानी देके के इनार पs हाथ धोअते रहीं कि चनरमा महतो आ गइले. हमरा के देख के कहले, का मुखिया जी, आज के अखबार पढ़नी हs ? गमछी से हाथ पोंछत हम कहनी, का बात हs, का कवनो बड़हन खबर छपल बा का ? चनरमा कहले, ई उपेनदर कुशवाहा के माथा में का समा गइल बा ? अब उ मायावती के मेल से चुनाव लड़िहें ? जेकर मड़ई पहिलहीं से ढहल ढिमिलाइल बा उ दोसरा के असरा का दिही ? कतना तs बढ़िया ऊ एनडीए में रहन. दिल्ली में मंतरियों रहन. तीन गो सांसदो रहन. अधिका के फेर में पूंजियो गंवा देले. एने-ओने गइला से का भेंटाइल ? हम कहनी, केहू कतनो कहे कि अब भोट में जात-पात खतम हो गइल लेकिन ई माने वाला बात नइखे. उपेनदर कुशवाहा के बुझाता कि उ कोइरी-दलित के सहजोग से बाजी मार लिहें. एह से उ बसपा से हाथ मिला लेहले. सभे तs इहे करत बा. नीतीश जी हरमेसा बिकास, बिकास रटत रहेले. लेकिन अलेक्शन के टाइम आइल तs उहो जात-पात के मोह से ना उबरले. पांच दिन पहिले अशोक चौधरी के परदेस कारकारी अधयक्ष बनवला के का मतलब हs?\nबिहार में बसपा कबो ऊपर कबो नीचे\nचनरमा महतो कहले, देखीं मुखिया जी, रउआ कुछुओ कहीं, उपेनदर कुशवाहा के कहनाम माने जुकुर नइखे. आच्छा ई बताईं, का सोच के उ बसपा से मेल कइले हs, ? बसपा के बिहार में कवनो बेंवत बा ? पिछिल दू चुनाव में तs बसपा के ताम-झाम से दोकान-दउरी लागल लेकिन बोहनियो ना भइल. 2015 में तs कुशवाहा के दूगो सीटो मिलियो गइल रहे, बसपा के एक्को विधायक ना जितल रहन. मायावती के यूपी में चाहे जवन चलती होखे लेकिन बिहार में उनकर कवनो असर नइखे. हम कहनी, चनरमा एक बात समझ लs, राजानीत में नरम गरम होत रहेला. हरमेसा एक्के रकम ना रहे. उहो समय रहे कि बिहार में बसपा के विधायक रहन. 1995 में बसपा के दू अउर 2000 में पांच विधायक जीतल रहन. 2005 ले बसपा के चार विधायक रहन. 2010 अउर 2015 में बसपा के हाथ में लड्डू भेंटाइल तs एकर ई मतलब ना कि ओकर कवनो औकाते नइखे. नीतीशो कुमार 1995 में साते सीट जितल रहन. आज देखs कि उ राज कर रहल बाड़े. आगा का होई, ई केहू नइखे जानत.\nबसपा में केतना दम\nचनरमा हमार बात पs अनराजी में मुड़ी डोलावे अ कहले, मुखिया जी, ई रउवा का कहत बानी ? बिहार में बसपा के जवन जीत मिलल रहे का उ मायावती के चलते मिलल रहे ? 1995 में महाबली सिंह बसपा विधायक दल के नेता रहन. महाबली सिंह दबंग रहन अउर पाटी से अधिका अपना बल पs चुनाव जीतल रहन. उहे महाबली सिंह जब बसपा छोड़ देले तs चैनपुर से हाथी के खूंटा कबर गइल. आज उहे महाबली सिंह जदयू के सांसद बाड़न. बसपा के जवन भी जीत मिलल बा उ यूपी से सटल इलाका में. रामचंद्र सिंह यादवो बसपा के विधायक रहन. उ 2005 में भभुआ से जीतल रहन. उ बसपा छोड़ के राजद में चल गइले तs भभुआ से बसपा के किला कबर गइल. अगर मायावती के अतने असर बा त उ काहे ना फेन ओहिजा से आपन कंडिडेट जिता पवली ? भाग भरोसे अगर जीत मिल गइल तs ओकरा से बसपा के बिहार में बरियार ना मानल जा सकेला. बिहार में नीतीश कुमार अ लालू जादो के आंगा केहू दोसरा के राजनीत जमावल मोसकिल बा.\nउपेनदर कुशवाहा के का होई?\nहम कहनी, देखs चनरमा, कब-कबो आगा बढ़े खातिर लीक तूर के चले पड़ेला. अब उपेनदर का करिते. महागठबंधन में उनकर घनघोर बैइजती होत रहे. नीतीश से झगरा के चलते उ एनडीए में जा ना सकत रहन. तs काहां जइते ? तनी इ सोच कि कम से कम मायावती तs उनका के मुखमंतरी बनावे के राजी हो गइली. आज ले तs बिहार में कवनो पाटी उनका के एतना इज्जत ना देले रहे. उ हारस भा जीतस, कम से कम अब आगा तs उ सीएम कंडिडेट जरूरे कहइएं. उ लव-कुश (कोइरी-कुर्मी) के मजगूती खातिर बहुत मेहनत कइले बाड़े. 2015 के विधानसभा चुनाव में अउर 2019 के लोकसभा चुनाव में लव-कुश उनकर साथ ना दिहले. लेकिन इहो तs हो सकेला कि 2020 में लोग के मन बदल जाए. राजनीत में दिन बदलत देर ना लागे. सभी इहे कहेला कि बिहार में कांगरेस खतम हो गइल. लेकिन 2015 में देखs कि ओकर 27 विधायक जीत गइले. एकरा में नीतीश-लालू के सहजोग रहे लेकिन कांगरेस जितल तs सही. संजोग जुट जाइ तो केहू जीत सकेला. ऐह से मायावती-कुशवाहा के मेल के अबर ना कहल जा सकेला.\nकइसे जितिहें उपेनदर?\nचनरमा हमरा बात से उबिया के कहले, आच्छा, ई बताईं मुखिया जी कि उपेनदर जितिहें कइसे ? पिछिला चुनाव में उ 23 सीट पर लड़ले तs दुए गो जितले. अब उ सै-सवा सै सीट पs लड़िहें तs का हाल होई ? अगर उपनेदर अउर मायावती के पिछिला वोट शेयर जोड़ल जाव तs आंकड़ा 4.7 प्रतिशते तक पहुंचत बा. अइसे में इ गठबंधन कइसे चुनाव जीती ? बसपा से मेल के बाद उपनेदर के मनमोताबिक सीट पs तs लड़े के मौका मिल गइल. लेकिन एकरा से का फैदा मिली. अगर मान लिहल जाव कि उ सौ सीट पर चुनाव लड़त बाड़े तs का उनका सै गो जितनहार कंडिडेट मिल जइहें ? खाली कंडिडेटे खाड़ा कइला से का होई, जितहूं के तs चाहीं. रालसपा के केतना लमहर संगठन बा, ई सब केहू के मालूम बा. अगर दू चार नेता के छोड़ दिहल जाव तs रालसोपा के केतना नेता के लोग जानत बाड़े ? बसपा तs दू बेर से 243 सीट पर चुनाव लड़ रहल बा. एह से का हो गइल. हार के सिवा तs अउर कुछुओ ना मिलल. हमार तs कहनाम ईहे बा कि बीसे तीस पर लड़ीं लेकिन जीते खातिर लड़ीं. चनरमा के बात सुन के हम चुप लगा गइनी. एह बात के हमरा भिरी कवनो जबाब ना रहे.


भिखारी ठाकुर | Anjoria's Weblog\nखबर, भोजपुरिया लाल में प्रकाशित किया गया | Tagged जयन्ती समारोह, भिखारी ठाकुर\t| 1 Reply\nPosted on नवम्बर 24, 2011 by Anjoria\nखबर में प्रकाशित किया गया | Tagged भिखारी ठाकुर\t|3Replies\nदेश आ समाज, मनोरंजन, सरोकार में प्रकाशित किया गया | Tagged अमितेश, नागा, नाच, भिखारी ठाकुर\t| Leaveareply\nखबर, देश आ समाज, सरोकार में प्रकाशित किया गया | Tagged भिखारी ठाकुर\t| 14 Replies\nखबर, सरोकार में प्रकाशित किया गया | Tagged भिखारी ठाकुर\t|2Replies\nPosted on मई 30, 2011 by Anjoria\nलेकिन बालेश्वर का साथे अइसन ना रहे. ऊ जब जियत रहले तबो आ अबहियो उनुका कैसेट आ सीडी से बाजार पटल पड़ल बा. बालेश्वर गायकीओ सधले आ बाज़ारो. आर्केस्ट्रा के बाज़ारो. नाहियो त डेढ सौ कैसेट बावे उनकर. ऊ हमेशा बुको रहत रहले. भोजपुरी के सरहद लाँघ के गावे वाला ऊ पहिलका भोजपुरी गायक रहले. भोजपुरी गायकी के अंतर्राष्ट्रीय पहिचान आ मंच बालेश्वरे दिअवले पहिले-पहिल. भोजपुरी में गावे वाला स्टारो हो सकेला ईहो बालेश्वरे बतवले. भोजपुरी गायकी के ऊ पहिला स्टार हउवन. गानो उनुका खाता में एक से एक नायाब बा. मुहम्मद खलील दोसरा के लिखल गावत रहले बाकिर बालेश्वर अपने लिखल गावसु जबकि ऊ कुछ खास पढल-लिखल ना रहले. बालेश्वर किहाँ प्रेमो बा, समाज आ राजनीतिओ. मतलब बाज़ार में रहे के सगरी टोटका. अउर हँ, ढेरहन समझौतो. नतीज़तन बालेश्वर त बहुते लोग के पाछा छोड़ट आपन सफलता के गाड़ी दउडा ले गइले पर भोजपुरी गायकी के समझौता एक्सप्रेस में बईठाइयो गइलन. अब ओकर जवन फसल सामने आ रहल बा ऊ भोजपुरी गायकी को लजवावत बा. बहरहाल एऋ बिना पर बालेश्वर को खारिज त नाहिये कइल जा सके. बालेश्वर के गायकी आ उनुकर आवाज के जादू आजुवो माथा चढ़ि के बोलेला. बालेश्वर असल में पहिले भिखारी ठाकुर आ कबीर के राह चलले. “बिकाई ए बाबू बी. ए. पास घोडा” जइसन गीत एकरे बुनियाद में बा. “दुशमन मिले सबेरे लेकिन मतलबी यार ना मिले/ मूरख मिले बलेस्सर पर पढा-लिखा गद्दार ना मिले” भा फेर “नाचे न नचावे केहू पैसा नचावेला” जइसन गीत उनका एही राह के आगे बढावत रहे. हँ, बालेश्वर किहाँ जवन प्रेम बा ओहमें मुहम्मद खलील वाला गहराई भा ‘ टिंच’ नदारद बा. ऊ ‘पन’ गायब बा. बल्कि कई बेर त ऊ प्रेम ‘शृंगार’ का आड में डबल मीनिगे डगर थाम लेत बा. जइसे उनुकर एगो गाना बा,’लागता जे फाटि जाई जवानी में झुल्ला/ आलू केला खइलीं त एतना मोटइलीं/ दिनवा में खा लेहलीं दू-दू रसगुल्ला!’ भा फेर ‘ खिलल कली से तू खेललऽ त लटकल अनरवा का होई/ कटहर क कोवा तू खइलू त हई मोटका मुअड़वा का होई.’ मुहम्मद खलील का गीतन में विरह वियोगो एगो सुख के अनुभूति देला लेकिन बालेश्वर किहाँ ऊ नइखे. उनुका लगे प्रेम में अनुभूति का जगह तंज आ तकरार बेसी बा. जइसे उनुकर कुछ युगल गीत बा, ‘हम कोइलरी चलि जाइब ए ललमुनिया क माई’ भा ‘अंखिया बता रही है लूटी कहीं गई है’ भा ‘ अपने त भइल पुजारी ए राजा, हमार कजरा के निहारी ए राजा’ भा फेर “आव चलीं ए धनिया ददरी क मेला.’ एक समय ददरी के मेला ले के ‘हमार बलिया बीचे बलमा हेराइल सजनी” गा के बालेश्वर ओह औरत के व्यथा बचले रहले जवन मेला में पति से बिछड जात बा. आ ओहू में जब ऊ टेक ले-ले के गावसु, ‘धई-धई रोईं चरनियां” त गाना के भाव दुगुना हो जात रहे. आ जब जोडसु, ‘लिख के कहें बलेस्सर देख नयन भरि आइल सजनी !’ त सचमुच सभकर नयन भर जात रहे. एगो गाना ऊ अउरी गावत रहले शादी में जयमाल का मौका पर, ‘केकरे गले में डारूं हार सिया बऊरहिया बनि के.’ कई बेर त हम देखनी कि कनिया सचमुच भरम में पड़ जा सँ, असमंजस में आ जा सँ. त ई बालेश्वर के गायकी के प्रताप रहल. लेकिन ऊ जल्दीये ‘नीक लागे टिकुलिया गोरखपुर क’ पर आ गइलन. आ फेर “जब से लइकी लोग साइकिल चलावे लगलीं तब से लइकन क रफ़्तार कम हो गइल’ भा ‘चुनरी में लागऽताटे हवा, बलम बेलबाटम सिया द’ जइसन गीतो उनुका खाता में दर्ज बा. ‘फगुनवा में रंग रसे-रसे बरसे’ ‘ सेज लगौला, सेजिया बिछौला हम के तकिया बिना तरसवला, बलमुआ तोंहरा से राजी ना/ बाग लगौला, बगैचा लगौला, हम के नेबुआ बिना तरसवला, बलमुआ तोंहरा से राजी ना !’ जइसन कोमल गीतो बालेश्वर गवले. लेकिन बाद में उनसे अइसन गीत बिसरे लागल आ कहरवा जइसन धुन के ऊ पंजाबी गानन का तर्ज़ पर फास्ट म्यूजिक में रंग दिहले. बाज़ार उनका पर हावी हो गइल. ‘बाबू क मुंह जैसे फ़ैज़ाबादी बंडा, दहेज में मा�\n�गेलें हीरो होंडा’ जइसन गीत गावे वाला बालेश्वर मंडल-कमंडल के राजनीतिओ गावे लगले. ‘मोर पिया एम. पी. , एम.एल. ए. से बडका/ दिल्ली लखनऊआ में वोही क डंका/ अरे वोट में बदलि देला वोटर क बक्सा !’ जइसन गानो ऊ ललकार के गावसु. बात एहिजे ले ना रुकल, ऊ त गावे लगले, ‘ बिगडल काम बनि जाई, जोगाड चाही.’ बालेश्वर कई बेर समस्यन के उठा के ओह पर भिखारी ठाकुर का तर्ज़ पर प्रहारो कइले.\nलेकिन मनोज तिवारी समस्यावन के जवन मार्मिक व्यौरा अपना गवनई में बुनेले ऊ कई बेर दिल दहलावे वाला होला. अकादमिक पढाई-लिखाई अउर शास्त्रीय रियाज़ आ मीठ आवाज़ से लैस मनोज तिवारी भोजपुरी गायकी में दरअसल खुशबू भरल झोंका ले के अइले. भोजपुरी माटी के सोन्ह महक वाला झोंका. जवन भोजपुरी समाज का बहाने पूरा का पूरा चित्रण करत आवेला. कहीं कि मनोज तिवारी गीत ना दृश्य रचे आ गावेले. तवना पर उनुका आवाज़ में मिठासो बा आ बोल में पैनोपन. ‘बी.ए. का कै लेहलीं/ समस्या भारी धै लेहलीं/ समस्या भारी धै लेहलीं/कि देहियां तुरे लगलीं हो/ अरे कलेक्टरे से शादी करिहैं उडे लगलीं हो.’ खुद के लिखल एह गीत में मनोज तिवारी कस्बा , गांवन के मध्यवर्गीय परिवारन में लड़िकी के पढ-लिख लिहला का बाद उपजे वाली शादी के समस्या अउर दोसरा तरफ लड़िकी के सपनन के एह विकलता से व्यौरा परोसले बाड़न कि मन हिल जाला. लड़िकी के शादी जाहिर ना कलक्टर से ना हो पावे. बात डाक्टर, इंजीनियर से होत मास्टर तक उतरि जाले आ तबो बाति ना बने त, ‘कइसे बीती ई उमरिया अंगुरिया पर जोडे लगलीं हो.’ पर आ जाले. एही तरह, ‘असीये से कइ के बी. ए. बचवा हमार कंपटीशन दे ता’ गीत में मनोज तिवारी बेरोजगारी के मुश्किल भरल सीवन के अइसन जोड़ले बाड़न कि ऊ मील के पत्थर वाला गाना बन जा ता. बेरोजगारी के अइसन सजीव खाका कहानियन में त मिल जाला बाकिर कवनो लोक भाषा का गाना में शायद पहिला बेर मिलल बा आ अपना पूरा कोमलता आ टटकापन का साथे. एही तरह मनोज तिवारी ‘मंगरूआ बेराम बा’ में चुटकी ले-ले के जवन दारूण गाथा परोसले बाड़न ऊ गांव से महानगर के बीच पनपत संत्रास के विलापे भर ना ह, ई एगो निरंतर दुरूह होत जा रहल समाज के महागाथो ह. ‘चलल कर ए बबुनी ओढनी संभाल/ केकर-केकर मुंह रोकबू सैंडिल उतारि के’ जइसन गीतन में मनोज छींटाकशीओ करेले आ विसंगतिओ. ई गीत उनुका पुरनका गीत, ‘हटत नइखै भसुरा, दुअरिये पर ठाड बा’ के यादो दिआवत बा. ‘का मिलबू रहरिया में/ आव ले चलीं तोंहके शहरिया में’ भा फेरु, ‘जवन बाति बा संवरको में ऊ गोर का करी/ जवन कै दिही अन्हार ऊ अंजोर का करी’ आ ‘नीमक पर मारि हो गइल’ भा “मैटर बदलि गइल’ जइसन गानो मनोज तिवारी का खाता में बा.\nआरोप बालेश्वर का तरह मनोजो तिवारी पर ओही डबल मीनिंग वाला गाना गावे के बा. आ साँच इहे बा कि मनोज तिवारी के बाज़ार के रथ बालेश्वर से बड हो गइल. भोजपुरी गवनई के जतना नुकसान मनोज तिवारी अपना नयका गावल गानन से कइले बाड़न ओतना शायद केहू दोसर ना. समझौते बालेश्वरो कइले बाजार में जमे खातिर बाकिर मनोज तिवारी त जइसे गंगा में मोरी आ फ़ैक्टरी के कचरा दुनु ढकेल दिहले. बताईं कि देवी गीत गावे वाला मनोज तिवारी पैरोडीओ गावे लगलन. बाति एहिजे ले ना रुकल ऊ त, ‘बगल वाली जान मारेली’ गावत-गावत ‘केहू न केहू से लगवइबू, हमसे लगवा ल ना’ जइसन गानो गावे लगलन. के कही कि बी॰एच॰यू॰ के पढल-लिखल मनोज तिवारी राजन-साजन मिश्रो के शिष्य हउवन ? आ बाद का दिनन में त पतन के जइसे पराकाष्ठा हो गइल. खास कर के भोजपुरी सिनेमा में बतौर अभिनेता उनुकर का योगदान बा ई त उहे जानसु बाकिर हम त इहे जानीले कि उनुकर भोजपुरी फ़िलिम बड़का बोझ बाड़ी सँ भोजपुरी समाज पर आ ओहनी में उनकर गावल भोजपुरी गाना कोढ बा. लेकिन हँ, बाज़ार के त ऊ सिरमौरो बाड़न चाहे भोजपुरी के आन-शान बेचिये के सही. तवना पर उनुकर दंभ भरल आचरण उनुका के कहाँ ले जाई कहल ना जा सके. “बिग बास” में उनुकर घमंड त डाली बिंद्रा के झेललो से बेसी बरदाश्त का बाहर रहल. पता ना उनुका इर्द-गिर्द डटल सलाहकार उनुका के काहे ना बतावसु कि गायकी, खास करिके भोजपुरी गायकी, घर के ऊ लाज ह जवन सड़कन पर ना इतरात फिरे ! ना ही ऊ नेतवन, अधिकारियन के गोड़ छू के संभरे-संवरेले. ओकर दर्प, ओकर गुरूर आपन मर्यादा, आपन लाज, आपन संस्कारे त बा. आ भोजपुरिये काहे, कवनो भाषा के, इहे मिजाज होले.\nएक वाकया देखीं जवन याद आ गइल. जवन कबो सपन जगमोहन सुनावसु कि ऊ लखनऊ में भातखंडे में पढत रहले. अचानक एक दिन एगो आदमी आइल, लागल गाना सीखे. करीब पंद्रहे दिन में सीख के ऊ जाये लागल आ आचार्य ओकर बहुते तारीफ कइलन. कहलन कि ऊ बहुते बढ़िया सीख लिहलसि. ऊ आदमी चल गइल त हमनी का कुछ विद्यार्थी ऐतराज़ जतइनी जा कि, ‘ वाह साहब हमनी का अतना समय से सीखत बानी सँ आ ना सीख पइनी सँ. आ ई जनाब पंद्रहे दिन में सीख गइले ?’ आचार्य संयम बनवले रखनी आ नाराज ना भइनी. सिर्फ अतने भर पूछनी कि, ‘पता बा कि ऊ के रहल ?’ सब लोग बोलल कि , ‘ना.’ आचार्य बतवनी कि, ‘कुंदन लाल सहगल रहले.’ आ जोड़नी, ‘बाबुल मोरा नइहर छूटो ही जाए” में अवधी के टच सीखे के रहल आ रियाज करे के रहल’. सभकर मुँह सिया गइल रहे कि अतना बडहन कलाकार हमनी का बीचे रहल आ पतो ना चलल ? बाकिर मनोज तिवारी? जब तक रहले बिग बास में आग मूतत रहले. जाने कइसे ऊ अपना घर में रहत होखीहन. अतना अहंकार? अहंकार तो बडहन-बडहन लोगन के लील जाला. का इहो ऊ ना जानसु ?\nखैर बात भोजपुरी गायकी की होत रहुवे. माफ करीं तनी विषयान्तर हो गइल. जवनो हो भिखारी ठाकुर के गावल बहुते धुन आ उनुका गाना के इस्तेमाल फिलिमन में भइल बा. बालेश्वरो के कुछ गाना फिलिमन में चोरी-चोरी गइल. शारदो सिनहा फ़िलिमन में गवले बाड़ी, मनोजो तिवारी. लेकिन अइसन आरोप दोसरा पर ना लागल, मनोजे पर लागल. किसिम-किसिम के आरोप. एहीजे याद आ जात बा मुहम्मद खलील के. याद आवत बा उनुकर गायकी, ‘कवने अतरे में समलू आहिहो बालम चिरई !’ दरअसल किसिम-किसिम के दबाव झेलत भोजपुरी गायकी अब जाने कवना अतरा में समाइल जात बिया जहवाँ से ओकरा के गहमरी जी के नायिका का तरह खोजल मुश्किल होत जात बा. विंध्यवासिनी देवी के गावल ऊ गाना, ‘हे संवरो बहि गै पीपर तरे नदिया !’ भा ‘ चाहे भइया रहैं, चाहे जायं हो, सवनवा में ना जइबों ननदी’ जइसन टटकापन अब भोजपुरी गवनई से बिसरल जात बा.\nएहिजा तक कि कबो मज़रूह सुलतानपुरी एगो भोजपुरी फ़िल्मी गाना लिखले रहले जवना के लता मंगेशकर चित्रगुप्त का संगीत निर्देशन में गवले रहली, ‘लाले-लाले ओठवा से बरसे ला ललइया हो कि रस चुवेला, जइसे अमवा के मोजरा से रस चुवेला !’ के मिठास आजुवो मन लहका देबेले. बाकिर अफ़सोस कि ई मिठासो अब भोजपुरी गाना में ना चूवे ! त एह नयकी सदी के डाटकाम युग में भोजपुरी गवनई के आगे का हाल होई ई त समय बताई. फ़िलहाल त मनोज तिवारी के गावल एगो भोजपुरी गज़ल एहिजा मौजू बाः “अपने से केहू आपन विनाश कै रहल बा, पंछी शिकारियन पर विश्वास कै रहल बा.’ सचमुच सोच के कई बेर डर लागत बा कि भोजपुरी गानो का साथ कहीं इहे त नइखे हो रहल ? बाज़ार का दबा्व का आड में. मज़रूह के शब्दन में भोजपुरी गाना के दर्द कहीं त, ‘लागे वाली बतिया न बोल मोरे राजा हो करेजा छुएला !’\n‘फेंक देहलैं थरिया, बलम गइलैं झरिया, पहुंचलैं कि ना ! उठे मन में लहरिया, पहुंचलें कि ना !’ जइसन मार्मिक गानना भा फेर ‘आधी-आधी रतिया में बोले कोयलिया, चिहुंकि उठे गोरिया सेजरिया पर ठाढी.’ जइसन गानन से चरचा में आइल मदनो राय जल्दिये बाजार के हवाले हो गइलन. डबल मीनिंग का राह से त बचले बाकिर मुहम्मद खलील के मशहूर गाना “कवने खोंतवा में लुकइलू, आहिहो बालम चिरई” के गवले. एह गाना में त गायकी के ऊ रस त सुखइबे कइले जवन खलील बरसावेले, अंतिम अंतरा में गाना के बोले बदल के अर्थ के अनर्थ कर दिहले. भोलानाथ गहमरी जइसन लिखले आ खलील गवले कि, ‘सगरी उमिरिया धकनक जियरा, कबले तोंहके पाईं’ पर मदन राय गावेले,’सगरी उमिरिया धकनक जियरा कइसे तोंहके पाईं.’ त केहु का कर लीहि ? अइसही अउरियो गाना में जवना के सुर के मिठास कहल जाले ऊ ना भर पावें, जइसे कि शंकर यादव बाड़े. उनुका सुर में मिठास जइसन लहर मारेला. ‘ससुरे से आइल बा सगुनवा हो, ए भौजी गुनवा बता द’. जइसन गाना जब ऊ चहकि के गावेले त मन लहक उठेला बाकिर दिक्कत ई बा कि बालेश्वर का तरह शंकरो आरकेस्ट्रा के रंग-ढंग में सज-संवर के अपना के बिलवा देले, अपना गायकी के जइसे भ्रूण हत्या कर देले त तकलीफ होखेला. इहे हाल सुरेश कुशवाहा के बा. ऊ गावेले त कि, ‘आ जइह संवरिया/ बंसवरिया मोकाम बा.’ लेकिन उहो आर्केस्ट्रा के मारल हउवे.\nहालांकि गोपाल राय एह सब से बाचेले आ अपना गवनई में सुकुमार भाव भरबो करेले, ‘चलेलू डहरिया त नदी जी क नैया हिलोर मारे, करिअहियां ए गोरिया हिलोर मारे’जइसन गीतन में ऊ बहकइबो करेले आ सहकइबो करले त आनन्द दुगुना हो जाले. जइसे कबो बालेश्वर से उनुकर स्टारडम आहिस्ता-आहिस्ता मनोज तिवारी छीन लिहले रहन, वइसही मनोजो तिवारी के स्टारडम एह घरी दिनेश लाल यादव निरहुआ लगभग छीन चलल बाड़े. लेकिन उनुकर डेग के शुरुआते भइल डबल मीनिंग गाना से, ‘दुलहिन रहै बीमार निरहुआ सटल रहै/ मंगल हो या इतवार, घर में घुसल रहै’ भा फेर “फिर मलाई खाए बुढवा” जइसन गाना से ‘शोहरत’ कमाके बाज़ार पर सवार भइल निरहुओ के बीमारी पइसे बा. भोजपुरी के हद लाँघ के तमिल- तेलुगू तक पहुंच गइल बाड़न, लेकिन स्टारडम में भलही आगा होखसु गायकी के गलाकाट लडाई में एह समय उनकरो कान काटे वाला लोग आ गइल बा. पवन सिंह गावत बाड़न, ‘तू लगावेलू जब लिपिस्टिक/ हिलेला आरा डिस्टिक/ लालीपाप लागेलू/ कमरिया करे लपालप/ज़िला टाप लागेलू’ भा फेर “नाहीं मांगे सोना चांदी/ नाहीं मांगे कंगना/ रह्त हमरे आंखि के सोझा परदेसी मोरे सजना.’ एगो खेसारी लाल यादव हउवे. उहो गावत बाड़न, ‘ सइयां अरब गइलैं ना/ देवरा चूसत ओठवा क ललिया हमार/ देवरा चूसत बा.’ गुड्डू रंगीला के त रउरा सुनते बानी, ‘गोरिया हो रसलीला करऽ/ तनी सा जींस ढीला करऽ !’ भा फेर, ‘हाय रे होठलाली, हाय रे कजरा/ जान मारे तोहरी टू पीस घघरा.’ मनोजे तिवारी का तरह दिवाकरो दुबे कबो देवी गीत गावत रहले. फेर उहो मनोज तिवारीए का तरह पैरोडी पर आ गइलन. ‘बहुत प्यार करते हैं पतोहिया से हम’ भा ‘मजा मारे बुढवा पतोहिया पटा के’ अउर कि, ‘उठा ले जाऊंगा रहरिया में/देखती रह जाएंगी अम्मा तुम्हारी.’ राधेश्याम रसिया गावत बाड़े,’ बंहियां में कसि के सईयां मारेलैं हचाहच.’ त सानिया के सुनी, ‘मुर्गा मोबाइल बोले चोली में कुकुहू कू/ दाना खइबे रे मुर्गवा कुकुहू कू’ भा फेर, ‘चुभुर-चुभुर गडेला ओड़चनवा ए भौजी.’ कलुआ के सुनीं,’ लगाई देईं/ चोलिया में हुक राजा जी/ कई दीं एक गो पीछवा से चूक राजा जी ! ‘ साथही सकेत होखता राजा जी, ‘दूसर ले आ दीं.’ विनोद राठौर त , ‘ तोहार लंहंगा उठा देब रीमोट से’ तक आ गइल बाड़न. संपत हरामी जइसन लोग के गायकी त हम एहिजा ‘कोटो’ ना कर सकीं.\nगरज ई कि भोजपुरी गाना के मान-मर्यादा, मिठास अउर सांस एह तरह पतित हो गइल बा कि ऊ समय दूर नइखे जब भोजपुरी गानो में लांग-लांग एगो के शब्दावली आ जाई. लोग कही कि हँ, भोजपुरीओ एगो बाषा रहल जवना में लोग अश्लील गाना गावत रहे. सत्तर-अस्सी का दशक में जब बालेश्वर भोजपुरी के बिगुल फूंकत रहले भा मुहम्मद खलील भोजपुरी गीतन में रस भरत रहले, ओकर प्राण-प्रतिश्ठा करत रहले तबहियो अश्लील आ बेतुका गीतन के दौर रहल. लेकिन छुपछुपा के. ‘तनी धीरे-धीरे धंसाव कि दुखाला रजऊ’ भा फेर ‘मोट बाटें सइयां, पतर बाटी खटिया’ भा फेर ‘तोरे बहिनिया क दुत्तल्ला मकान मोरी भौजी’ जइसम गाना चलन में रहे. जवना चलते बालेश्वर त समझौता कइले बाकिर खलील जइसन गायक ना. आजुवो एगो गायक बाड़े रामचंद्र दुबे. आजु का तारीख में भोजपुरी गायकी के सर्वश्रेश्ठ गायक. ईश्वर उनुका के सुरो दिहले बाड़न आ गानो. आ जब ऊ ललकार के गावेल त मन मगन हो जाला. समझौता उहो ना कइलन अपना गायकी में. एक समय ई.टी.वी. पर फोक जलवा में बतौर जज जब ऊ आवसु त महफ़िल लूट ले जासु. अब महुआ पर रामायण बांचेले आ कानपुर में प्रवचन से गुजारा करेले. लेकिन देखीं बाजार के ताकत कि रामचंद्र दुबे के एको सी. डी. भा कैसेट बाज़ार में नइखे. बताईं मुहम्मसद खलील भा\nरामचंद्र दुबे जइसन श्रेष्ठ गायकन के सी.डी भा कैसेट बाज़ार में नइखे बाकिर संपत हरामी आ कलुआ जइसन अइसन-वइसन गायकन के सी. डी. से बाज़ार पटाइल पड़ल बा. हर चीज़ के हद होले. भोजपुरी गायकीओ के बाज़ार अब आपन हद पार करत बा, नतीजा सामने बा. टी सीरिज़ भा वेब जइसन कंपनी जे भोजपुरी गाना के बिजनेस करेली सँ, आजु बाजार में भारी साँसत में बाड़ी सँ. अबकी का होली में अश्लील गानन के सीडीअन का पिटअइला से भारी नुकसान में आ गइल बाड़ी सँ. हालत ई बा कि कलाकारन के सी.डी. जारी करे खातिर ई कंपनियां सी.डी. आ एक लाख रूपिया माँगत बाड़ी सँ कलाकारन से ! आ बिलकुल नवही कलाकारन के तबहियो एंट्री नइखे.\nअब कुछ गायिका लोगनो के ज़िक्र ज़रूरी बा. शारदा सिन्हा, कल्पना, मालिनी अवस्थी आ विजया भारती पहिला कतार में बा लोग, शारदा सिन्हा का लगे एक से एक बेजोड गाना बा. एक समय जब पाप गीतन के दौर आइल रहे त शारदा सिन्हा समझौता करे से इंकार करत कहले रही, ‘ई पाप भोजपुरी में कहां समाई? ई त पाप हो जाई !’ दुर्भाग्य से पुरूष गायक एह तथ्य के नज़रअंदाज़ कर दिहले. नतीजा सामने बा. शारदा सिन्हा अबहियो दोसर जोड़-तोड भले कइले होखसु, अपना गायकी में आपन गमक बरकार रखले बाड़ी. आपन गमक बचवले रखले बाड़ी, ‘हम त मंगलीं आजन-बाजन सिंघा काहें लवले रे/ फूंकब तोहार दाढी में बंदूक काहें लवले रे ‘ एकर सबले बड़का उदाहरण बा. खुशी के बाति बा कि मालिनी अवस्थी आ विजया भारती तमाम दबाव का बावजूदो अपना गायकी में लोच त बरकरार रखले बाड़ी बाकिर लोचा नइखी आवे दिहले. लेकिन बड़हन दिक्कत इहे बा कि सी.डी का बाज़ार में एहु दुनु लोग के धूम नइखे. विजया भारती एगो बढ़िया गायिका त हइये हई, कवियत्रीओ हई आ आपने गाना गावेली. लाख फ़र्माइश हो दोसरा के गावल गाना ना गावसु. बाकिर ले दे के उहो स्टेज शो अउर महुआ पर बिहाने-बिहाने आ भौजी नंबर एक में सिमट के रहि गइल बाड़ी.\nइहे हाल मालिनी अवस्थी के बा. उहो महोत्सव अउर स्टेजे शो तक सिमटल बाड़ी. मालिनी दोसरा के गावल गाना गावे से गुरेज ना करसु बाकिर अपना गायकी में मर्यादा के एगो बडहन रेखा ज़रूरे खिंचले रहेली. हालांकि कई बेर ऊ इला अरूण का तर्ज़ पर स्टेज परफ़ार्मर बने का दीवानगी तक चल जाली आ ‘काहे को व्याही विदे्स’ के आकुलतो बोवेली लेकिन ‘सैयां मिले लरिकइयां मैं का करूं’ के मोह से आगा ना निकल पावसु. कबो राहत अली के शिष्या रहल मालिनी बाद में गिरिजा देवी के शिष्या हो गइली. राहत अली गज़ल के आदमी रहले आ गिरिजा देवी शास्त्रीय गायिका. कजरी, ठुमरी, दादरा, चैता गावे वाली. मालिनी खुद भातखंडे के पढल हई. बाकिर ई सब भूल-भुला के मालिनी अपना लोकगायकी में दुनु गुरूअन के शिक्षा के परे राखत शो वुमेन बन चलल बाड़ी का शोबाज़ीए के पहिला काम बना लिहले बाड़ी. ऊ भूल गइल बाड़ी कि एगो किशोरी अमोनकरो भइली जे सिनेमा में प्लेबैको एहसे छोड़ दिहली कि एहसे उनुका गुरु के एतरज रहल. हृदयनाथ मंगेशकर कहेले कि अगर\nपिता जी जियत रहते त हमरा घर में केहु प्लेबैक ना गाईत. लतो मंगेशकर ना. ई बाति हमरा से एगो इन्टरव्यू में ऊ खुद कहले. बाकिर भातखंडे के पढल-लिखल मालिनी एह सब के भूल-भाल के बाज़ार का साथ समझौता कर बइठल बाड़ी आ लाग’ता कि स्टेज अउर पब्लीसिटी के गुलाम बन गइल बाड़ी. उनुकर गायकी अउरी निखरे ना निखरे उनुकर फ़ोटो अखबारन में छपल जरुरी बा. महोत्सवन में उनुकर चहुँपल जरुरी बा. मालिनी के ई समुझावे वाला केहु नइखे कि उनुकर पहिचान उनुका गायकी से याद कइल जाई, सिर्फ़ मंचीय सक्रियता, चैनलन पर बइठला भा शोबाज़ी से ना. खास कर तब आ जब जब रोटी-दाल के संघर्ष उनुका साथे नइखे. ऊ सब कुछ भूला के संगीत साधना कर सकेली आ कवनो बडहन गायकी के समय रच सकेली.\nकल्पना बेजोड गायिका हई. ‘उतरल किरिनीया चांद से नीनिया के धीरे-धीरे हो’भा ‘नींदिया डसे रे सेजिया, कवनो करे चैना’ भा फेर ‘ जिनगी में सब कुछ करीहऽ/ प्यार केकरो से न करीहऽ.’ जइसन ना भुलाए वाला गीत कल्पना का खाता में दर्ज़ बा. सी.डी. के बाज़ारो में ऊ भारी बाड़ी. पर शारदा सिनहा, विजया भारती भा मालिनी अवस्थी का तरह ऊ गायकी की मान मर्यादा के गुमान बचा के ना राखसु, अकसर तूड़ देली, ‘ गवनवा ले जा राजा जी !’ तकेले बात रहीत त गनीमत रहे. लेकिन बात जब,’ सुन परदेसी बालम/ हम के नाहीं ढीली/ देवरा तूरी किल्ली/ आ जा घरे छोड के तू दिल्ली’ भा फेर, ‘मिसिर जी तू त बाडऽ बडा ठंडा’ आ फेर ‘जादव जी’ जइसन गीत उनुका के बाजार में भले टिका देत होखे बाकिर उनुका बेजोड़ गायकी में पैबंद बन के ओकरा के धूमिल कर देला. उनुका गायकी के जवन साधना बा, उनुकर जवन यात्रा बा, ऊ खंडिते ना कहीं कहीं त ध्वस्तो होखत लउकेले. अइसना में भलही थोड़िके देर ला सही, गायकी में आपन हाजिरी दर्ज करावे वाली ऊषा टंडन, पद्मा गिडवानी, अउर आरती पांडेय के इयादो आवल स्वाभाविक बा. खास कर उनकर गावल,’ का दे के शिव के मनाईं हो शिव मानत नाहीं’ भा फेर ‘भूसा बेंचि मोहिं लाइ देव लटकन’ भा फेर , ‘पिया मेंहदी ले आ द मोती झील से जा के साइकिल से ना !’ अउर कि, मोंहिं सैयां मिले छोटे से’ जइसन गानो के याद बरबस आ जाले. भलही एह गायिकन के सिक्का बाज़ार में ना उछलल लेकिन गायकी में समझौते ना कइळी ई गायिका लोग. एगो बातो एहिजा याद दिआवल मौजू बा कि लता मंगेशकर राज कपूर का कहला से संगम में ‘मैं का करूं राम मुझे बुड्ढा मिल गया ‘ गा ज़रूर दिहली लेकिन ओह गाना के मलाल उनुका आजु ले बा कि अइसन गाना ऊ काहे गा दिहली ? अइसही आशो भोसले के मलाला बा अॡना कुछ गाना के ले के, खास कर के ‘मेरी बेरी के बेर मत तोडो, नहीं कांटा चुभ जाएगा.’ बाकिर पता ना आजु के गायकन के ई अहसास कहिया होई ?\nअबही हाल में महुआ पर सुर-संग्राम के दौरान देखाइल-सुनाइल कुछ कलाकारंनो के जिक्र जरुरी बा. भोजपुरी गायकी के ई पड़ावो दर्ज कइला बिना आगा के भोजपुरी गायकी के बात बेमतलब लागेला. एकर दुसरको सत्र समापन तक चहुँप चुकल बा बाकिर पहिलका सत्र में कुछ बहुते बढ़िया गायक गायिका सामने अइले जे भोजपुरी गायकी के बाचल रहि जाये के विश्वासो दिआवेला. पहिला सत्र में विजेता त मोहन राठौर आ आलोक कुमार बनले बाकिर सबले सधल स्वर आ रियाज लउकल आलोक पाण्डेय के. ओकरा के अद्भुत कह सकीले. गायकी के आकलन एस.एम.एस से होखल गायकी के पराजये बा तबहु जवन हमरा सामने बा ओहमें छाँटल-बीनल त जाइये सकेला. अनामिका सिंह आ प्रियंका सिंह जइसन गायिका का साथहु अगर समय इंसाफ कइलसि त श्रेया घोषाल का तरह आगा बढ़े से केहु रोक ना सके. अबकी का सत्र में रघुवीर शरन श्रीवासतव आ ममता राऊत त मैदान में बड़ले बावे लोग. आगा अउरी प्रतिभा सामने अइहें आ भोजपुरी गायकी के नया कीर्तिमान रचत भोजपुरी के अश्लीलता आ फूहड गाना का खोह से बाहर निकाली अइसन उम्मीद त बा. मुहम्मद खलील एगो पचरा गावत रहले, ‘विनयी ले शरदा भवानी/ सुनी ले तू हऊ बडी दानी !’ आगा ऊ जोड़सु, ‘माई मोरे गीतिया में अस रस भरि द जगवा के झूमे जवानी !’ हमरो इहे कामना बा कि भोजपुरी गीतन का लहक अउर चहक में जगवा के जवानी झूमे आ ई कि बाजार के जवन घटाटोप अन्हरिया बा ऊहो टूटे.\nयाद दिआवल जरुरी बा कि भले कुछुवे फिलिमन में सही, लता मंगेशकर, मुहम्मद रफ़ी, मन्ना डे, मुकेश, तलत महमूद, हेमलता, अलका याज्ञनिक, आ उदित नारायण जवन भोजपुरी गाना गवले बावे लोग ओहमें कवनो तरह के खोट आजु ले केहु नइखे खोज पवले. ऊ गाना आजुवो अॡना मेलोडी में बेजोड़ बाड़े. कवनो सानी नइखे ओह गानन के. लता आ तलत का गावल “लाले-लाले ओठवा से बरसे ला ललइया हो कि रस चुएला हो” भा “हे गंगा मैया तोंहें पियरी चढइबों” हो भा मन्ना डे का गावल “हंसि-हंसि पनवा खियवले बेइमनवा” होखे भा रफ़ी के “सोनवा के पिंजरा में बन्द भइल चीरई क जीयरा उदास” भा फेर मुकेश के “हिया जरत रहत दिन रैन हो रामा” होखे भा हेमलता के गावल “पहुना हो पहुना, जब तक पूरे ना हो फेरे सात” भा फेर अबही हाल के अलका याज्ञनिक आ उदित के गावल सोहर “जुग-जुग जीयसु ललनवा” होखे. अइसनका बहुते गीतन से आजुवो उनुका गायकी के टटकापन कवनो महूए का तरह टपकेला, चूवेला त चित्रगुप्त के ईयाद आ जाले, रवींन्द्र जैन के याद आ जाले. एहुसे कि आजु के भोजपुरी गानन के संगीतो एह कदर बेसुरा हो चलल बा कि मत पूछीं. शादी-बारात में पी-पा के कुछ लड़िका ओकरा हल्ला में डाँस त कर सकेले बाकिर आंख मूंद के सुने के सुख त हरगिज ना ले सकसु. आ एहिजे बालेश्वर के एगो पुराना गाना याद आ जाता, ‘ जे केहू से नाईं हारल ते हारि गइल अपने से’.\nसचमुच भोजपुरी गायकी अपनने से हार गइल बिया.\nअपना कहानी आ उपन्यासन का मार्फत लगातार चरचा में रहे वाला दयानंद पांडेय के जन्म ३० जनवरी १९५८ के गोरखपुर जिला के बेदौली गाँव में भइल रहे. हिन्दी में एम॰ए॰ कइला से पहिलही ऊ पत्रकारिता में आ गइले. ३३ साल हो गइल बा उनका पत्रकारिता करत, उनकर उपन्यास आ कहानियन के करीब पंद्रह गो किताब प्रकाशित हो चुकल बा. उपन्यास “लोक कवि अब गाते नहीं” खातिर उत्तर प्रदेश हिन्दी संस्थान उनका के प्रेमचंद सम्मान से सम्मानित कइले बा आ “एक जीनियस की विवादास्पद मौत” खातिर यशपाल सम्मान से.\nवे जो हारे हुये, हारमोनियम के हजार टुकड़े, लोक कवि अब गाते नहीं, अपने-अपने युद्ध, दरकते दरवाजे, जाने-अनजाने पुल (उपन्यास), बर्फ में फंसी मछली, सुमि का स्पेस, एक जीनियस की विवादास्पद मौत, सुंदर लड़कियों वाला शहर, बड़की दी का यक्ष प्रश्न, संवाद (कहानी संग्रह), सूरज का शिकारी (बच्चों की कहानियां), प्रेमचंद व्यक्तित्व और रचना दृष्टि (संपादित), आ सुनील गावस्कर के मशहूर किताब “माई आइडल्स” के हिन्दी अनुवाद “मेरे प्रिय खिलाड़ी” नाम से प्रकाशित. बांसगांव की मुनमुन (उपन्यास) आ हमन इश्क मस्ताना बहुतेरे (संस्मरण) जल्दिये प्रकाशित होखे वाला बा. बाकिर अबही ले भोजपुरी में कवनो किताब प्रकाशित नइखे. बाकिर उनका लेखन में भोजपुरी जनमानस हमेशा मौजूद रहल बा जवना के बानगी बा उपन्यास “लोक कवि अब गाते नहीं”.\nगीत-गवनई, देश आ समाज, मनोरंजन, सरोकार में प्रकाशित किया गया | Tagged कल्पना, गीत गवनई, गोपाल राय, बालेश्वर, भरत शर्मा व्यास, भिखारी ठाकुर, मदन राय, मनोज तिवारी, मालिनी अवस्थी, विजया भारती, शारदा सिन्हा\t|2Replies


यार आपन चौधरी कन्हैया प्रसाद सिंह ’आरोही’ - आचार्य हरेराम त्रिपाठी ‘चेतन’ - मैना: भोजपुरी साहित्य क उड़ान (Maina Bhojpuri Magazine)\nHome आचार्य हरेराम त्रिपाठी ‘चेतन’ चौधरी कन्हैया प्रसाद सिंह 'आरोही' संस्मरण यार आपन चौधरी कन्हैया प्रसाद सिंह ’आरोही’ - आचार्य हरेराम त्रिपाठी ‘चेतन’\nयार आपन चौधरी कन्हैया प्रसाद सिंह ’आरोही’ - आचार्य हरेराम त्रिपाठी ‘चेतन’\nऊ मई के दूपहरी रहे। हम भोजन करके आराम करत रहीं। अचके गेट खुलला के आवाज सुनिके गेट के ओर तकनी तऽ देखली कि एक आदमी पैन्ट-सर्ट पहिनले, हाथ में ब्रीफकेश लेले भीतर घुस रहल बा। सुभावकन हम आदर से कहनीं ‘आइल जाउ’ केकरा के खोजल जाता ? ओह आदमी के जिज्ञासा भरल प्रश्न रहे ‘चेतन जी के ईहे निवास हऽ? हम कहलीं- जी, आइल जाउ’ एगो कुर्सी व्यवस्थित करत हम ओने बढ़वनी। ऊ आदमी कुर्सी पऽ इत्मीनान से बइठि के ब्रीफकेश अपना दाहिना ओर रखिके रूमाल से अपना चेहरा पऽ चुहचुहाइल पसीना के पोंछत कहलस-'हमार नाँव चौधरी कन्हैया प्रसाद सिंह 'आरोही' हऽ। हम काँटाटोली के लगे नेताजी नगर से आ रहल बानी। बड़ा दूरि बा राउर घर।' हलुके हँसी के साथ हमहूँ कहली बात तऽ एके बा, नेताजी नगर एजियाँ से दूरि बा आ नेताजी नगर से हमार घर-आने मोराबादी दूर बा।\nचौधरी कन्हैया प्रसाद सिंह से पहिल मुलाकात आ शुरूआती परिचय एही तरी भइल सन्-1992 के मई में। दूनू ओर से परिचा-परिची नीकेतरी भइल। चाय आइल। ऊ ना पियले कहले हम चाह ना पिहीं, गुड़-पानी पियब। गुड़-पानी पी के भोजपुरी साहित्य पऽ बतकही शुरू भइल। साँच पुछीं तऽ हम भोजपुरी साहित्य श्रोता रहीं, वक्ता कवि चौधरी कन्हैया प्रसाद सिंह ‘आरोही’ जी ही रहीं। अपना लेखन के पूरा ब्योरा उहाँ के दिहलीं। हमरो से पूछलीं कि अबले राउर का-का छपल बा। तबले हमार दुगो किताब छपि चुकल रहे ’उबियान’ आ ‘फूल गंगबरार के’।\nई पहिलका बइठकी हमनी दुनु आदमी के रहे। जमिके बतकही भइल। तब तक हमहूँ खूली गइल रहीं। छव बजे लागल तऽ चौधरी जी कहनी कि हम आपन किताब देत बानी आ जगो देत वानी रउवो आपन किताब ओतने दीं। हम जहाँ-जहाँ जाइब ऊहाँ-ऊहाँ साहित्यकार लोग के देवि। एह प्रस्ताव के हमहूँ मनली। छवगो आपन किताब ब्रीफकेश से निकासी उहाँ का देनी हमहूँ ’उबियान’ आ फूल गंगबरार के’ छव-छव प्रति देनीं किताबन के एह विनिमय बड़ा मिठास रहे।\nएहिजा ई बतावल जरूरी बा कि पाण्डेय कपिलजी के इहाँ हमरा किताबन के पहुँच चौधरी कन्हैया प्रसाद सिंह, 'आरोही' के जरिए भइल आने कि कविवर चौधरी कन्हैया प्रसाद सिंह 'आरोही' ऊ चिरई रही, ऊ तितली रहीं, ऊ भँवरा रही जे किताबन के, रचनाशीलता के, भोजपुरी साहित्य के रचनाकारन के परस्पर परागन करत चलेला। उहाँ चलते हम नेपाल के कवि आ साहित्यकार लोग जननी, मारिसस के साहित्यकार लोग के .नाँव कंठागर कइनी, पता लिखनी। पूरा भोजपुरी क्षेत्र के रचनाकार लो के विषय में 'के का आ केतना लिखले बा, लिखि रहल बा' ई सब के उहाँ के फैलावत रहीं।\nशुरूआती दौर में राँची जब उहाँका आई तऽ हमरा किहाँ एक दिन जरूर आई। बाद में क्रम बदलल तऽ अइला प फोन करीं। दण्ड-प्रणाम के बाद कहीं, ‘आई-आई निकली’, अइले-गइला से मेवा भेंटाला’’ ई उहाँ के ताकिया कलाम रहे। ओह घरी हमार साहित्यिक संस्था ‘नव परिमल’ सक्रिय रहे। उहाँ के आग्रह कइनी कि हमरा किहाँ एक दिन गोष्ठी करा दीं। कवि गोष्ठी भइल आ धूमधाम से भइल। तब मालूम परल कि ई कवि तऽ हिन्दी-गजलों लिखे आ पढे गावे में माहिर बा। एह तरी जिलेबी के सिरा जइसन, मीठ आ गाढ संबन्ध बनि गइल। हिन्दी दिवस के अवसर पर राजभाषा, विभाग में कवि गोष्ठी के आयोजन होत रहे। कवि-सूची में दू बेर उहाँ के हम नॉव के अनुशंसा कइनी। दूनो बेर कवि चौधरी कन्हैया प्रसाद सिंह ‘वशर’ के गजल आपन रंग जमवलसि।\nहमार आ चौधरी कन्हैया प्रसाद सिंह के बीच अन्तरंगता के जवन रंग तेयार भइल ओह में हमनी के दूनो आदमी परिवारो रंगा गइल। दुनो परिवार के मन-मस्तिस्क के कैनवस प कइ-कइगो संबन्ध के चटक चित्र तैयार हो गइल। ओह सभ रंगन्हि आ चित्रन्हि के चरचा अहथिर से आ विस्तार से कबो बाद में करबि।


भारतीय सिनेमा जब बोले लागल तबे से पर्दा प भोजपुरियो बोलsता | ayodhya - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nभोजपुरी फिल्मन के इतिहास पर शोध करे वाला लेखक के दावा बा कि भोजपुरी फिल्म हिंदी के बोलत फिल्म के साथ ही चलत आइल बा. एकरा खातिर उ बाकायदा उदाहरण भी देत बाने.\nLast Updated: September 17, 2020, 12:44 PM IST\nभलहीं भोजपुरी के पहिला फिल्म ' गंगा मईया तोहे पियरी चढइबो'' 1962 में रिलीज भइल लेकिन फ़िल्मी दुनिया में भोजपुरी के प्रवेश त तबे हो गइल रहे जब भारतीय सिनेमा बोले लागल. जी हाँ, 1931 में पहिलकी बोलती फिल्म या सवाक सिनेमा या टॉकी फिल्म जवन कहीं .. आलम आरा बनल. ओही साल दौलत का नशा, नूरजहाँ आ फ़रेबीलाल तीन गो फिल्म रिलीज भइल जवना में भोजपुरी गीत भी शामिल रहे. दौलत का नशा में एगो मुजरा मुंशी सागर लिखले रहलें - गगरिया भरत न देय, हो बांके छैला. नूरजहाँ फिल्म में एगो गीत रहल - जब से मोहन दरसवा देखाई गयो रे. फ़रेबीलाल में एगो गीत रहल- बलमुआ साथी कहो मोसे बतिया. कहे के मतलब कि गीत-संगीत के राहे सिनेमा में भोजपुरी घुसिए गइल.\nशुरूआती दस साल (1931-1939)\n1932 में एगो फिल्म आइल, भर्तृहरि. एह में तीन गो गीत अइसन रहल जवना के मुखड़ा भोजपुरी में रहे आ अंतरा हिंदी में. पहिला गीत के बोल रहे, '' मन ना रंगावै, रंगावै जोगी कपड़ा'', दूसरा गीत के बोल रहे, 'उड़ि जा रे कारे कगवा नगर से हमरे' आ तीसरा गीत के बोल रहे, 'मर गई हाय रे मोरी दईया.' 1932 में हीं बनल ' इंदरसभा 'एगो संगीत ओपेरा फिल्म रहल जवना में छोट-छोट लगभग 70 गो गाना रहे. अब तक के सबसे अधिक गीत वाली फिल्म के विश्व रिकॉर्ड एही फिल्म के नामे बा. एह फिल्म में एगो गाना बा जवन इन्द्र के सभा में एगो परी गावत बाड़ी. गाना के मुखड़ा बा - महाराजा से नैना लड़इबै हमार कोई का करिहैंअउर गाना के अंतरा भी भोजपुरिये में बा –\nना डरबै हम सास ससुर से / मुंशी दरोगा, लोगवा नगर से ... छोड़ि के घर, चलि अईबै , हमार कोई का करिहैं\n(एह लोकगीत में थोड़ा सा बदलाव करके मजरूह सुल्तानपुरी अर्धांगिनी फिल्म में गीत लिखलें - अपने सइयां से नैना लड़इबै हमार कोई का करिहैं) सिनेमा जगत के ई पहिला गीत ह जवन कम्प्लीट भोजपुरी में बा माने कम्प्लीट भोजपुरी फ़िल्मी गीत.\n1933 में इजरामीर निर्देशित आर. एस. चौधरी सुलोचना उर्फ़ टेम्पल बेल के लिखल फिल्म में भी गीतकार मुंशी नश्तर के लिखल दू गो भोजपुरी गीत रहे. मोहन के लेई के अलग रहबै आ दगाबाज तोरी बतिया ना मानू रे. 1939 में महबूब के फिल्म पुकार में कमाल अमरोही एगो धोबिया लोकगीत रखले रहलें - छीयो राम छीयो.... छीयो राम छीयो / कवन घाट तोर अउनन-सउनन, कौन घाट तोर घाट / मिर्जापुर मोर अउनन-सउनन, काशी जी मोर घाट / छीयो राम छीयो..... छीयो राम छीयो\n1943 के ई घटना त नींव के ईंट जइसन बा\n1943 में एगो फिल्म बनल तकदीर जवना में एगो गीत (ठुमरी) भोजपुरी मेंरहे. ई गीत बनारस के रहे वाली ठुमरी गायिका, नृत्यांगना आ अपना मातृभाषा भोजपुरी से अगाध प्रेम करे वाली जद्दनबाई के जिद्द पर राखल गइल रहे. जिद्द उ कइली निर्देशक महबूब खान से जेकर मातृभाषा गुजराती रहे. गीत रखाइल. बोल रहे, ' बाबू दरोगा जी कवने करनवा बन्हलs पियवा मोर .." दरअसल पूर्वी के बेताज बादशाह महेन्दर मिसिर के एगो ठुमरी के शब्दन में कुछ हेर-फेर क के ई गीत बनल. हेरफेरकार रहलें गीतकार अशोक पीलीभीती. रफीक गजनवी के संगीत पर शमशाद बेगम के आवाज़ में ई ठुमरी आपन छाप छोड़लस.\nजद्दनबाई खुश भइली काहे कि उनकर दू दू गो सपना साँच भइल. एगो त भोजपुरी गीत पर्दा पर नाचल आ साथ हीं (एह गीत पर ) नचली उनकर बेटी जे एह फिल्म के नायिका रहली. बेटी माने के ? .... नरगिस. अभिनेता संजय दत्त के माई. बतौर मुख्य नायिका नरगिस के ई पहिला फिल्म रहे. ई पहिला भोजपुरी फिल्मी गीत रहल जेकरा के गैर भोजपुरी भाषी भी मजा लेके गवलें. एह गीत के रिकॉर्ड खूब बिकल. 1946 में एगो फिल्म आइल - धरती के लाल. ख्वाजा अहमद अब्बास के एह फिल्म में भोजपुरी-हिंदी के जानल-मानल साहित्यकार प्रोफ़ेसर उमाकांत वर्मा के एगो भोजपुरी गीत शामिल रहे- केकर-केकर नांव बताई - ई जग बहुत लुटेरा हौ.\nसिनेमा जगत में भोजपुरी के प्रवेश के सबसे चर्चित कहानी\nबाकिर बम्बई के फिल्म संसार में भोजपुरी के विजय प्रवेश के सबसे चर्चित कहानी त फिल्म नदिया के पार के पीठ पर हीं टांकल गइल बा. बाप रे बाप हिंदी फिल्म के सगरी गीतवे भोजपुरी में आ एकर श्रेय जाता अखिल भारतीय भोजपुरी साहित्य सम्मेलन के भूतपूर्व अध्यक्ष गीतकार श्री मोती बी०ए० जी के. बात सन् 1946 के ह. श्री मोती बी० ए० जी भोजपुरी में एगो गोत लिखलीं आ फिल्मिस्तान लि० में, विख्यात अभिनेता अशोक कुमार आ प्रोडक्शन विभाग के संचालक शशिधर मुखर्जी के सुनवलीं. गीत सुन के ऊ लोग मोहा गइल आ इहाँ के नियुक्ति फिल्मिस्तान में गीतकार के पद पर हो गइल. गीतरहे -\nकाटे ना कटे मोरा दिनवा गवनवा कब होई, पिया के अवनवा, मीलनवा कब होई, अइले सजनवा सपनवा, गवनवा कब होई फिल्म जगत में विशुद्ध भोजपुरी गीत के ई अद्भुत प्रयोग रहे बाकिर अशोक कुमार के निर्माणाधीन पिक्चर ' आठ दिन ' में एकरा खातिर कवनो सिचुएशन ना रहे. एह से ई गीत एगो दोसरा फिलिम ' एककदम ' में रेकार्ड भइल, बाकिर एह फिलिम के नायिका दमयन्ती साहनी के इंग्लैण्ड में आकस्मिक निधन हो गइला से फिलिम पूरा ना हो सकल. बाद में सन 1947 में एगो फिलिम बनल 'साजन' जवना में श्री मोती बी०ए० जी के गीत (गजल) ' तुम हमारे हो न हो ' बड़ा फेमस भइल. एह फिलिम के निर्देशक रहले किशोर साहू. श्री साहू के अगिला फिलिम ' नदिया के पार ' रहे जवना के कथानक मछुआ मल्लाह के जिनिगी पर आधारित रहे. कथानक के परिवेश ग्रामीण रहे.\nएह से एकर संवाद आ गीत ग्रामीणे भाषा में लिखाइल. संवाद साहू साहब खुदे लिखले छतीसगढ़ी में आ एकर गीत (आठ गो गीत) मोती बी० ए० जी लिखली भोजपुरी में. सन् 1948 में ई फिलिम परदा पर आइल आ दुनिया के कान में आवाज गूंजल भोजपुरी फिल्मी गीत ' कठवा के नइया बनइहे रे मलहवा, नदिया के पार दे उतार. ' ' दिल लेके भागा, दगा देके भागा, कवने बेदरदी से दिल मोरा लागा'. 'नजरिया में अइह, डगरिया में अइह, बजरिया में अइह हो संवरिया मोर '. 'अंखिया मिला के अंखिया, रोवे दिन रतिया न भूले बतिया भूले ना सुरतिया हो तोहार ', ' मोरे राजा हो ले चल, नदिया के पार , मोरी रानी हो तूहीं मोरा प्रान के आधार 'आदि. सुधीर साहू आ कामिनी कौशल पर फिलमावल गइल पहिला गीत ' कठवा के नइया. . . 'विरहा के धुन पर रहे. " ई गीत जेही सुने उह कहे ' हाऊ स्वीट, हाऊ स्वीट ' .\nकल्पना करीं बंगाली, पंजाबी, मराठी, गुजराती, मुसलमानी माहौल में भोजपुरी के ई शानदार प्रवेश केतना सुखदायी रहल होई? दूसरको गीत 'दिल लेके भागा . . . 'भोजपुरी स्वर माधुरी के मिठास कान के राह से दिल में उतार देत रहे. तीसरका गीत ' नजरिया में अइह ' त अतना प्रभावकारी रहे कि एकरा समानान्तर आ एही धुन में संतोषी जी एगो गीत लिखले–\nबड़ी-बड़ी पाती लिखवइया, मोरा नन्हा सा दिल समुझइयाँ, हो सईया.\n"एहो संवरिया, जो जइह बजरिया, त लइह चुनरिया खादी के. जय बोलो महात्मा गांधी के. कहे के मतलब ई कि 'नदिया के पार' के भोजपुरी प्रधान गीतन के जादू फिल्मी दुनिया पर बखूबी चल गइल. एकर गीत संसार भर में गूंज उठल. एकर बहुत नकलो भइल. ' मोरे राजा हो… के धुन पर आरती फिल्म में एगो गीत बनल 'बार –बार तोहे का समुझाएं पायल की झनकार, आवो चलो सजनी ले चलूं नदिया के पार. ' ' आजाद ' फिल्म के एगो कौव्वाली भी एही धुन प रबा.\nबागों में बहार आई, देखो जी खिली हैं कलियां\nआना हो तो आ जाओ, सुनी है मोरी गलिया.\nखुद चित्रगुप्त जी ' बनवारी हो हमरा के लरिका नादान ' में एही धुन के प्रयोग कइले बानी. ई सब करामात भोजपुरी के ह. फिल्म में भोजपुरी के एतना बड़ प्रयोग के ईहे कथा सार ह, जवना के बाद दिलीप कुमार अवधी में ' गंगा-यमुना ' आ भोजपुरी में विश्वनाथ शाहाबादी जी ' गंगा मइया तोहे पियरी चढ़इबो ' बना के सफलता के मोहर लगा दिहलन. भोजपुरी बोले वाला लोग हिकारत के नजर से देखल जात रहे. अब ओ लोगन के सम्मान बढ़ गइल. भोजपुरी देस- विदेस के कोना-कोना में पहुंच गइल. ई त होखहीं के रहल बाकिर श्रीगणेश नदिया के पार से भइल.\nडुमरी कतेक दूर अब नियराइल बा (1948-1960)\nएह कालखंड में त कम्प्लीट भोजपुरी फिल्म बनावे खातिर पहल भी शुरू हो गइल रहे जवना के सबूत बा ओह समय रघुवंश नारायण सिंह के संपादन में छपे वाली भोजपुरी पत्रिका ' भोजपुरी ' में फिल्म निर्माता लोग के छपल चिठ्ठी. केहू पाकल-पाकल पनवा बनावे के कोशिश करत रहे त केहू वीर कुंवर सिंह. बाकिर तबो जादा लोग गाना आ संवादे प खेलत रहे. कम्प्लीट फिल्म खातिर अह-जह लागले रह गइल.\n1956 में एगो फिल्म आइल- टकसाल. एह फिल्म में प्रेमधव बनारस के हीं लोक गायक दुखरन के निर्गुण के संस्कारित कर के एगो गीत पेश कइलें - अइलें सजना हमार लेके डोलिया कहांर / चलि जइबै मुंहवा ढांपि के चदरिया में.\nएह सब के अलावा प्रेमचंद के कहानी दो बैलों की कथा पर आधारित ननद- भौजाई संवाद गीत आज भी सुनल जाला - कौने रंग मुंगवा, कवने रंग मोतिया, कवने रंग हो, ननदी तोर भईया. फिल्म गोदान में भी भोजपुरिया रंग रहल. चार दीवारी ( संगीत - सलिल चौधरी ) अउर तीसरी कसम (संगीत - शंकर जयकिशन ) के गीत त हिंदी भइला के बावजूद भोजपुरिये लागे. काला पानी ( संगीत - सचिन देव वर्मन ) में पॉपुलर मुजरा गीत, मजरूह साहेब ज्यों के त्यों पेश कइलें - नज़र लागी राजा तोरे बंगले पै / जो मै होती राजा बन कै कोईलिया / कुहुकि रहतीं राजा तोरे बंगले पै फिल्म गंगा -जमुना के अवधी -भोजपुरी मिक्स गीत , '' नैन लड़ी जइहें त मनवा मा कसक होइबै करी '' आजो सबका जुबान पर बा.\nकहे के मतलब कि बोलती फिल्म के साथ हीं साथ 1931 से हीं सिनेमा में भी भोजपुरी अपना गीत-संगीत में बोले लागल रहे, गूंजे लागल रहे आ लोग के दिलोदिमाग पर छा के फिल्म के सफल भी करावे लागल रहे. (लेखक मनोज भावुक भोजपुरी सिनेमा के इतिहासकार हैं.)


अब चिपरी ना पाथी मुनिया ! (महिला सशक्तिकरण ) – Aapan Birgunj\nadmin प्रकाशित मिति - Apr 23, 201600\nअब चिपरी ना पाथी मुनिया !\nए माई, काल्ह से हमार इम्तिहान शुरू होता, हमार गत्ता एकदम फाट गइल बा नया कीन द। भइया त हर बेर परीक्षा खतम होत होत गत्ता चबा जाला आ तूं ओकरा के नया कीन देलू, अबकिर हमरो नया गत्ता चाहीं ना त हम स्कूल ना जायेम। एतना सुनत मुनिया के माई कसाइन जइसन मुंह बनवले मुनिया के झोंटा पकड़ली आ ढकेलत कहली की हर बात में भइये के पटीदारी करेलू, ओकर पटीदार जनमल बाडू का, उ त लडि़का ह पढ़ लिख के कमाई आ तूं का करबू कान्हा पर के हर उतरबू। जा सबेरे के गोबर धइल बा चिपरी जल्दी पाथऽ ना त झुरा जाई, बाद में वकालत करीह। मुनिया रोवत एक बाल्टी पानी लेके गोबर साने आ चिपरी पाथे चल दिहलस।\n“एगो पुरान कहावत बा की औरत ही औरत के सबसे बड़ दुश्मन चाहे दोस्त होली । अब ई महिला लोग पर निर्भर करता की दोस्ती निभावे के बा की दुश्मनी । आज भी महिलन के सामने एगो ना बल्कि हजारो चुनौती बा लेकिन अइसन विश्वास बा की महिला ओह सभ बाधा के पार करिहन काहे की नारी अब अबला नईखी बल्कि सबला बाड़ी । “\nहम रोकत पूछनी की आरे भउजी, तोहार रकटूआ का करऽता आजकल… बीचहिं में बात काटत भउजी कहली की सात गो झाड़ू से बहारीं अइसन बेटा के, दिन भर पी के हेने होने मुंह मरावत फिरेला, लोग कहल की बियाह क द सुधर जाइ, आज जान जाई की बियाहो क दिहनी आ तबो ना सुधरल। सुरेशवा के संगे अब जनता बाजार पर आरकेस्टा में रहऽता। पहिले खाली ओकरे टेंसन रहल ह अब ओकरा मेहर आ दुगो लडि़कन के भी टेंसन हमरे बा। रउरा ठीके कहत रहनी की मुनिया के पढ़ावऽ भउजी, लेकिन हमार मति मराइल रहे, आज हमार मुनी जवन बाड़ी उ अपना दिनरात के मेहनत से बाड़ी। हम सभका से इहे कहब की लइका लइकी में भेद मत करीं राउर लइकी भी राउर सहारा हो सकेली आ लइका भी कुलबोरन हो सकेलन, हमरा रकटू नियर। सांझ होत रहे अब मुनिया के आवे के बेरा हो गइल रहे, हम भउजी से कहनी की गोबर ढेरियवले बाडू नु, मुनिया के आवे के बेरा हो गइल बा, चिपरी पाथ दी, भौजी के आँख भर आइल आ कहली ए बाबू अब मुनिया चिपरी ना पाथी अभी त हम सोरे आना जियऽतानी …..\nआज लगभग 15 बरीस बाद हम गांवे गइनी आ मुनिया के माई से मिलनी, जब लडि़कन के समाचार पूछनी त मुनिया के माई मुनिया के नाम पर रोवे लगली आ अंचरा से लोर पोंछत कहली, ए बबुआ आज हमार मुनी ना रहती त हमनी के रोड पर आ गइल रहतीं सन, रउरा भइया के एक्सीडेंट भइला में बहुत रूपिया लागल आ काम भी छूट गइल। मुनिया पढ़ लिख के सिवान जिला स्कूल में कलर्क हो गइल उहे आज घर के सभ खर्चा चलावत बिया।\nइ एगो मुनिया के कहानी नइखे बल्कि देश के सामने एगो चुनौती बा की एक तरफ चाँद पर जाये के बात होता आ दोसरा तरफ महिला आज भी अपना हक खातिर लड़त बाड़ी। बेटा बेटी में भेद भाव घर से शुरू होता, बहरी से ना, दुखद इ बा की अईसन करे वाला भी एगो बेटी ही बाड़ी, बेटा के चाह में पतोह के सतावे वाला भी एगो बेटी बाड़ी, चाहे उ सास के रूप में ही काहे ना होखस।\nआज टेलीविजन के दुनिया में रोज एगो नया सीरियल शुरू होता आ सभ में औरत के निगेटिव चरित्र के पेश कइल जाता, सीरियल रोवत शुरू होता आ रोवते खतम हो जाता। अइसन सीरियल में महिला ही मुख्य किरदार बाड़ी आ ज्यादातर निगेटिव बाड़ी। एकरा बारे में महिला वर्ग के भी सोचे के जरुरत बा, की आखिर अपना ईज्जत के धज्जी कहिया ले खुद महिला उड़ावत रहिहन। प्राचीन काल से लेके आज तक अईसन कवनो युग नइखे जहाँ नव निर्माण में पुरुष के संगे नारी के सहयोग ना होखे। वैदिक युग से लेके आज तक गार्गी, मैत्रयी, अरुंधती, झांसी के रानी, सरोजनी नायडु, इदिरा गाँधी, सानिया मिर्जा, किरण बेदी जइसन नारी के हमेशा योगदान रहल बा।\nआज जरुरत बा बेटियन के पढ़ावे के ताकि आवे वाली स्थिति बदल सके, बेटा बेटी में फर्क मिटे आ जाती धर्म के बंधन से मुक्ति मिले। एह मिशन के पूरा करे खातिर महिला लोग के ही आगे आवे के पड़ी। एगो पूरान कहावत बा की औरत ही औरत के सबसे बड़ दुश्मन चाहे दोस्त होली। अब ई महिला लोग पर निर्भर करऽता की दोस्ती निभावे के बा की दुश्मनी। आज भी महिलन के सामने एगो ना बल्कि हजारो चुनौती बा लेकिन अइसन विश्वास बा की महिला ओह सभ बाधा के पार करिहन काहे की नारी अब अबला नइखी बल्कि सबला बाड़ी।\nआखिर उ दिन कहिया आई जब कवनो मुनिया चिपरी ना पाथी बल्कि चान पर जाके झंडा फहराई आ जब निचे आइ त मिडिया के सामने आपन नाम डॉ. एम. देवी ना बल्कि मुनिया बताई।\nअंत में इहे कहब की भोजपुरी पढ़ीं, भोजपुरी लिखीं आ भोजपुरी बोलीं। प्रणाम।\nलेख – हलो भोजपूरी पत्रिका


"एक लैला तीन छैला" के शूटिंग मार धाड़ करावत जारी बा – Anjoria\n"एक लैला तीन छैला" के शूटिंग मार धाड़ करावत जारी बा\nदिसम्बर 18, 2013 एक लैला तीन छैला\nमुम्बई के गोरेगाँव का फ़िल्म सिटी में आजुकाल्ह भोजपुरी फिल्म “एक लैला तीन छैला” के शूटिंग मार-धाड़ संगे करावल जा रहल बा.\nफिलिम के सगरी कलाकार एकरा क्लाइमेक्स सीन के बढ़िया से पूरा करावे में जुटल बाड़े.\nभोजपुरी सिनेमा के नयकी लॉलीपॉप पूनम दूबे\nOne thought on “"एक लैला तीन छैला" के शूटिंग मार धाड़ करावत जारी बा”\nजनवरी 2, 2014 को 5:00 पूर्वाह्न पर\nएकर सम्बन्धित आउर खबर भा जुडल दोसर समाचार भी साथे रहित त पढ़ेमे पुरा जानकारी प्राप्त होखित …. धन्यवाद .


नारी शक्ति के नया उर्जा देत बिया ’प्रतिधात’ – Anjoria\nनारी शक्ति के नया उर्जा देत बिया ’प्रतिधात’\n’खून की होली एक प्रतिघात’ नारी प्रधान एक्शन फिलिम ह जवना के सपरिवार देखल जा सकेला. एहमें नीरज यादव के बतौर खलनायक ब्रेक मिलल बा. अनुभव मोशन पिक्चर्स के एह प्रस्तुति के निर्देशक आनंद डी गहतराज आ निर्माता नीरज यादव (अहीरा) हउवें.\nनीरज यादव एगो दबंग बाहुबली नेता बनल बाड़ें त अक्षरा सिंह उनकर भंडाफोड़त पत्रकार. नीरज के आँख में ई पत्रकार हमेशा खटकत रहतिया. नाराजगी आ जुल्म करे के नया तरीका देखावे वाला खलनायक नीरज यादव रंगमंच आ दूरदर्शन(गोरखपुर अउर मेट्रो) पर लेखन, निर्देशन आ अभिनय कर चुकल बाड़न आ ई नीरज के पहिला फीचर फिलिम ह. असल जिनिगी में विधान सभा चुनाव हार चुकल नीरज यादव एह फिलिम में विजयी रहत बाड़ें आ कहत बाड़ें कि फिलिमे में ना बाक्सो आफिस पर जीत दर्ज करीहें.\n’जानी दुश्मन’ के शूटिंग 20 मई से गुजरात में


फ्यूचर बहुत ब्राइट बा, चाचा!! – Anjoria\nJun 14, 2010 व्यंग, साहित्य\n– दिवाकर मणि\nरामलुभाया चाचा, गोड़ लागिले.\nखुश रहऽ ए गुणगोबर. कहऽ का हाल-चाल बा? आजुकाल्हि त ना देखाई देत बाड़ऽ ना तहरे बारे में कुछु सुनाते बा, अईसन काहे हो? अउर तहरा चेहरा प ई खुशी टपक रहल बा, एकर रज का बाटे?\nबात-वात कुछो ना बा चाचा! जब से पिछलका पंचायत चुनाव हारल बानी, तबेसे खलिहर बनिके एने-ओने चकल्लस मारत बानी. ई देखिके हमार मेहरारू हमरा के दिन-रात कोसत रहली ह कि काम के ना काज के ढाई सेर अनाज के. जाईं कुछु काम करी, और दाना-पानी के जुगाड़ बइठाईं. दिन रात के घर कचकच से तंग आके हमहुं सोचनीं कि पाकिट भरे खातिर कुछु तिकड़म शुरु कईल जाव. इहे सोचत हम खेलावन भाई के लगे गईनीं. उनकरा घरे गइला प उनुकर मलिकाइन बतवली कि उहां के (यानि कि खेलावन भाई) त कवनो पार्ट-टाइम कोर्स करे खातिर गईल बाड़े. आउर ऊ दु घंटा बाद घरे अईहें. ई बात सुन के त हमरा बहुते अचरज भइल कि खेलावन भाई जइसन लिख-लोढ़ा पढ़-पत्थर आदमी कवन कोर्स कर रहल बाड़े.\nखैर, दु घंटा एने-ओने बिता के जब हम उनुकरा घरे फेर से पहुंचनी त उनुकरा से मुलाकात भ गइल. बिना कवनो भूमिका के हम सीधे खेलावन भाई से पूछनीं कि “भाई खेलावन, ई सूरज पछिम से कइसे निकल गइले? तहरा जइसन आदमी जे पढ़ाई के नाम से बचपने से दूर भागे, ऊ कवन कोर्स करे लागल बा हो?” तब खेलावन भाई कहले कि बुरबके बाड़ऽ का हो? आरे, ई कवनो अइसन-वइसन कोर्स ना ह. ई कोर्स त हमनिए खातिर विशेष रूप से तईयार कइल गइल बा. तु त जानते बाड़ऽ कि हमहुं पिछलका पंचाइत चुनाव में हार गईनीं, तबे हम सोच लेहनी कि अभी हम पूरा तरह से समाजसेवा करे खातिर फिट नइखीं, कुछु अऊरी टरेनिंग-वरेनिंग के जरुरत बा. इहे सब हम कुछ दिन से सोचत रहनीं तले अखबार में एक दिन एगो विज्ञापन देखनीं.\nकइसन विज्ञापन देखलऽ ए खेलावन भाई? हम उनुकरा से पूछनीं त ऊ बतवले- लोकसभा अउर विधानसभा से एके साथ टॉस हारला के बाद आपन घोटालाराज भईया भालू परसाद एगो नया बिजनेस का रूप में नया टरेनिंग इस्कूल खोलले बाड़े, खास हमनी जइसन समाजसेवा के कैरियर का रूप में अपनाए वाला लोगन खातिर. ओहि इस्कूलिया के विज्ञापन हम अखबार में देखनीं त मन गदगदा गइल. खेलावन भाई आपना रौ में आगे कहे लगले कि – टरेनिंग इस्कूल के सबसे बड़ खासियत ई बा कि ई फुल्ल प्लेसमेंट के गारंटी देवे के बात करत बाऽ. अखबार में एकरा बारे में पढ़ि के हमहुं आपन एडमिशन करावे खातिर भाग-दौड़ शुरु कऽ देहनीं. ओहिजा गइला प देखनीं कि उहां दाखिला पाए खातिर त बहुते भीड़ खड़ा बा, लेकिन थोड़-बहुत तिकड़मबाजी भिड़ा के एगो सीट अपना खातिर बुक कराइए लेहनी.\nई सुनिके हम खेलावन भाई से कहनीं कि “ए खेलावन भाई, कवनो जुगाड़ लगावऽ ना कि हमरो ओहिजा एडमिशन मिल जाए.”\nखेलावन भाई कहले- “गुणगोबर भाई, तनीं आऊर पहिले बतइतऽ त कुछ ना कुछ होइए गइल रहितऽ. खैर, चिन्ता जनि करऽ हम कुछ उपाय लगावत बानी. बाकि तनी अंटी ढीला करे के पड़ी.”\nतब तू का कहलऽ खेलावन से, का एडमिशन लेहलऽ? आ लेहलऽ त के तरह से? – रामलुभाया चाचा पूछले.\nअरे चाचा, सब बतावत बानी, तनी धीरज धरऽ. जब खेलावन भाई अंटी ढीला करेके कहले तब तनीं देर हम सोचे लगनीं, आऽ सोच के खेलावन भाई से कहनीं कि ठीक बा, तू एडमिशन करा दऽ. भले शुरु में देबे के पड़ो लेकिन आगे त मिलहिं के नू बा. तब खेलावन भईया हमके ले के भालूए जी के पारटी के एगो नामी समाजसेवक जी के इहां ले गइले. समाजसेवक जी खेलावन भाई के फुलेना मामा के गेंदा चाचा के छोटका सार के लंगोटिया ईयार हउअन. बहुते बढ़िया आदमी हउअन समाजसेवक जी. उ त पचास हजार से कम में केहू के काम ना करेले, बाकि खेलावन भाई के फुलेना मामा के गेंदा चाचा के छोटका सार के लंगोटिया ईयार हखला के चलते हमार काम आधे पईसा ले के कर दिहले.\nवाह-वाह भतीजा, फाइनली तहरो एडमिशन मिलिए गइल नू?\nअच्छा ई बतावऽ कि ई कोर्स केतना दिन-महीना के बा? एकरा खातिर मिनीमम क्वालिफिकेशन का बा, आऽ ई कइला से फायदा का-का बा? – रामलुभाया चाचा पूछले.\n“Pre-School Diploma In Corruption Management (PSDCM)” नाम के ई कोर्स छः महीना के बा. आऽ ई कोर्स ज्वाइन करे खातिर कवनो इस्कूलिया पढ़ाई-लिखाई आऽ डिग्री के जरुरत नइखे. हँ, ओह लोग के प्रिफरेंस जरुर मिली, जे लोग पर कम-से-कम दुई-चार ठो पुलिस केस होखे. बहुत सफाई से झूठ बोले में पारंगत होखे लोग आ साक्षात्कार का समय अपना भ्रष्टाचार के नमूना से साक्षात्कार लेवे वाला लोगन के प्रभावित कऽ सके लोग.\nचाचा, ई टरेनिंग इस्कूल में पढ़ावे खातिर देश-विदेश के बड़हन-बड़हन भ्रष्टाचार में पारंगत लोगन के मोट मोट फीस दे के बुलावल गइल बा.\nई काहे खातिर रे बुरबक? का आपना देश के महान भ्रष्टाचारी मर गइल बाड़न सँ कि दोसरा देश से ओकनी के बोलावे के पड़ी? कम-से-कम एह क्षेत्र में त आपन भारत देश जरुरे आत्मनिर्भर बा. एह मामला में त हमनीं के देश के गिनती बहुते ऊपर बा. एहिजा से पूरा दुनिया में भ्रष्टाचारियन के निर्यात होलाऽ आऊर तें कहतारे कि तोर टरेनिंग इस्कूल दोसरा देश से पढ़ावे खातिर भ्रष्टाचारियन के आयात कर रहलऽ बा.\nए चाचा, खिसियाईं मतऽ. दोसरा देश के भ्रष्टाचार में दक्ष लोगन के बोलावे के पीछे मकसद इहे बा कि “विदेशियन के भी भ्रष्टाचार करे के तौर-तरीका आऽ संस्कृति” के बारे में जानकारी प्राप्त हो सके. बाकि त टरेनिंग इस्कूल के संस्थापक व मैनेजिंग डाइरेक्टर भालू प्रसाद जी त खुदे अपने-आप में “भ्रष्टाचार शिरोमणि” हउअन आ ऊ अकेलही देश-विदेश के सारा भ्रष्टाचारियन प भारी पड़ेले.\nअच्छा, अच्छा. भतीजा अब तनी फायदवो बता दऽ – रामलुभाया चाचा बात के मरम समझ गइला पर कहले.\nचाचा, सबसे बड़ फायदा त इहे बा कि हमनीं का भालू प्रसाद जी के डाइरेक्ट संसर्ग में बानी जा. ई देखिए के कवनो ना कवनो कंपनी भा संगठन अपना इहां भ्रष्टाचार के उत्थान खातिर बढ़िया पैकेज पर रख ली. सत्यम वाला अभिए से आवे लागल बा, बाकि आउरियो कुछ खास-खास पिराइवेट आ सरकारी कंपनी हमरा टरेनिंग इस्कूलिया में आवे लागल बाड़न सँ. सरकारीओ संस्थान हमरे इहां के टॉपरन के अपरेंटिंस करवला के बाद लेबे खातिर राजी हो गइल बाड़न स. चाचा, ढेर ना बोलब. बस एतना समुझ लऽ कि कोर्स करत करत हमहुं टॉप क्लास के भ्रष्टाचारी जरुरे बन जाएब. फ्यूचर बहुत ब्राइट बा, चाचा!!\nअनुप्रयुक्त कृत्रिम प्रज्ञान समूह\nप्रगत संगणन विकास केन्द्र, पुणे.\nदूरभाष – 020-25503318\nआपन हो जाई अनजान\nOne thought on “फ्यूचर बहुत ब्राइट बा, चाचा!!”\nदिवाकरजी, बहुते यथार्थ लेखन खातिर साधुवाद स्वीकारीं….सादर।।


8वीं अनुसूची – Anjoria\nTag: 8वीं अनुसूची\nअगस्त 4, 2018 Editor\nदिल्ली के संसद मार्ग पर होई भोजपुरिया जुटान भोजपुरी के संवैधानिक मान्यता आ आठवीं अनुसूची में शामिल करावे खातिर पूर्वांचल एकता मंच, भोजपुरी जन जागरण अभियान, अखिल भारतीय भोजपुरी साहित्य…\nनवम्बर 15, 2016 Editor\nनई दिल्ली : आजु 15 नवम्बर 2016 के भोजपुरी भाषा मान्यता आंदोलन (भोजपुरी जन जागरण अभियान) के बैनर से भोजपुरी भाषा के भारतीय संविधान में शामिल करावे के मांग लेके…\nअगस्त 6, 2015 Editor\n(दुनू फोटो अभिषेक भोजपुरिया के फेसबुक वाल से शशिरंजन मिश्रा के भेजल. बाँए मंच पर नेता लोग आ दाहिने करीब ओतने जनता.) आजु दिल्ली में कुछ भोजपुरी प्रेमी लोग भोजपुरी…\nअगस्त 4, 2015 Editor\nपता ना हमहन भोजपुरियन के कवन कीड़ा कटले रहेला कि 8वीं अनुसूची, 8वीं अनुसूची के माला जपत रहीला. सरकार से त सभे माँगत बा बाकिर का कबो सोचले बानी जा…\nअप्रैल 21, 2015 Editor\n– प्रिंस रितुराज दुबे ईहां कवनो एल्बम के गाना नइखे लिखल जात, ई एगो साच कथन मनोज तिवारी जी के एल्बम से लिहल गइल बा. भोजपुरी, जवन पूरा दुनिया में…\nकेने बाड़ें ऊ लोग जिनका भोजपुरी प नाज बा\n– कुलदीप कुमार कहे के त कहल जाला कि जवन भासा रोजगार के मौका ना दिआ सके ओह भासा के अस्तित्व गँवे-गँवे खतम हो जाला. बाकिर ई बाति भोजपुरी प…


डॉ. रामरक्षा मिश्र विमल – Anjoria\nTag: डॉ. रामरक्षा मिश्र विमल\nअगस्त 31, 2016 कार्यकारी सम्पादक\n– रामरक्षा मिश्र विमल जिम्मेदारी सघन बन में हेभी गाड़ी के रास्ता खुरपी आ लाठी के बल नया संसार स्वतंत्र प्रभार जिम्मेदारी जाबल मुँह भींजल आँखि फर्ज के उपदेश…\n– डॉ. रामरक्षा मिश्र विमल झीमी-झीमी बूनी बरिसावेले बदरिया लागेला नीक ना । हँसे सगरी बधरिया लागेला नीक ना । सरग बहावेला पिरितिया के नदिया छींटे असमनवा से चनवा हरदिया…\n– डॉ. रामरक्षा मिश्र विमल एहमें कवनो संदेह नइखे कि लोकसाहित्य में लोकगीत के जगह सबसे अधिक महत्त्वपूर्ण बाटे. जनजीवन में एकरा व्यापक प्रचार के स्वीकार करत राधावल्लभ शर्मा जी…


माफी मांगे के लफंगई – Anjoria\nजनवरी 11, 2015 जयंती पान्डेय, भोजपुरी, लस्टम पस्टम\nसीताराम बनिया मुंहअन्हारे बाबा लस्टमानंद के दुअरा आ पहुंचले. बाबा ओह समय बैलन के सानी-पानी करे के तइयारी में रहले. हाथ में छईंटी रहे. सीताराम बनिया के देख के छईंटी धऽ के खड़ा हो गइले.\nसीताराम नीयरा आ के कहले, बाबा हो, तहरा के काल्हु कुछ कहि दिहनी त माफी चाहऽ तानी. मन में शांति ना रहे एही से सबेरे-सबेरे आ गइनी. बाबा मुस्किया के कहले, ना त, अइसन कवनो बात नइखे. आ तू त हमरा ले जेठ हउव. इस्कूलो हमरा ले ऊंचा कलास में पढ़त रहलऽ आ मान ल कवनो बात कहिये देले होखऽ त एह में माफी के कवन दरकार बा. उल्टे हम तहरा से माफी मांग लेब अगर अइसन कबो हो जाई. काहे लजवाव तारऽ भाई.\nसीताराम जी कहले, ना हो, संसद के समाचार पढ़ि के चलि अइनी हं.\nभाई सीताराम जी संसद में लपफंगन के कवन कमी बा. आ ओकनी के चुनियों के त हमनिये का भेजले बानी सन.\nसीताराम अपना बेशर्मी पर उतरत आवत रहले. कहले, बाबा हो एतना गिरल नइखीं कि माफियो ना मांग सकीं तहरा से.\nबाबा त समझ गइले कि अब ई बनिया भाई दिमाग चाट जाई. जबसे दोकान पर बइठे लागल बा तबसे एकर इहे काम हो गइल बा कि केहु ना केहु के दुअरा पर जा के एही तरह समय बरबाद करे के.\nसीताराम फेरू बाबा के हाथ ध के कहले, का हो, हमरा माफियो मांगे के अधिकार नइखे?\nअब ऊ मूड में आवत रहले. अचके कहले, बाबा चाह बनवाव आ एही पर बतिया लिहल जाई कि हमरा माफी मांगे हक बा कि ना.\nबाबा कहले, भाई अभी बैलन के सानी-पानी देवे के बा आ ओकरा बाद भईंस खूंटा पर हुमचत बिया ओकरा दूहे के बा. तब बैद जी किहां जा के बुढ़िया के दवाई ले आवे के. अबहीं सवांस नइखे बतियावे के.\nकह के बाबा जसहीं चले के भइले सीताराम जी खिसिया गइले. लगले कहे, हम माफी मांगऽतानी आ तूं जे बाड़ऽ मुड़ि पर चढ़ल जा रहल बाड़ऽ.\nतूं चाह पिये आइल बाड़ऽ कि हमार खून?\nसीताराम जी अउरी गरमा गइले. हाला सुनि के बाबा के श्रीमती जी निकलली. का हो सीताराम जी, का बात बा? काहे खिसियाइल बाड़ऽ?\nऊ कहले, देखऽ, तूं त समझदार बाड़ू. हम आवते अपना गलती के माफी मांगि लिहनी आ इनका से एक कप चाह पियावे के कहऽतानी आ ई बाड़े कि एकदम मुड़ी पर चढ़ल चा रहल बाड़े.\nओह दिन बाबा के बूझाइल जे जेकर लाठी ओकर भईंस. अंत में चाह बनवावे के परल आ सीताराम जी के पियावे के परल. बाबा दिन भर माफी मांगे के एह लफंगई पर सोचत रह गइले.


20 साल के मनोज तिवारी – Anjoria\nबहुते अइसन लोग भइल बा जे विपरीतो हालात में आपन पहिचान बनावल, अपना बलबूते सफलता लिहल, कबो कवनो दबाव का आगा झुकल ना, राह में आइल अड़ंगा से रुकल ना, आ समाज का दिल में आपन जगहा बना लिहल. अइसनके आदमियन में से एगो हउवें मनोज तिवारी जे लोकप्रिय गायको हउवें आ सिनेमा भोजपुरी के मेगा स्टारो. पिछला दिने मनोज तिवारी अपना कैरियर के बीस साल पूरा क लिहलन.\nसाल 1992 में मनोज तिवारी के गाना के पहिला एलबम ‘भोजपुरी हंगामा’ जारी भइल रहे. एकरा के कोलकाता के अंजली स्टूडियो में रिकार्ड कइल गइल रहे. दुसरका एलबम आइल ‘ए पहुंना’. मनोज तिवारी बीस साल पहिले पहिला बेर हेड फोन पहिनले रहन. काशी हिंदू विश्वविद्यालय से स्नातक भइला क बाद मनोज तिवारी कबो ना सोचले रहन कि ई हेड फोन उनका माथ पर बीसन बरीस रह जाई. एह 20 साल के संगीत सफर में लोग के दिल पर राज करे लागल बाड़न मनोज तिवारी.\nसिनेमा भोजपुरी के नयका दौर मनोज तिवारी के फिलिम ‘ससुरा बड़ा पईसावाला’ से शुरू भइल रहे. भोजपुरी सिनेमा के नयका दौर ले आवे वाला मनोज तिवारी के भोजपुरिया बहुत प्यार करेलें आ इहे वजब बा कि उनुका एक स्टेज शो के बारह लाख रुपिया ले मिलेला जबकि दोसरा स्टारन के बमुश्किल दू ढाई लाख. स्टेज शो कराएवाला जानेले कि मनोज तिवारी के गाना लोग का दिल में उतरेला. मनोज तिवारी कबो फूहड़ फिलिम ना करसु आ एही चलते कमे फिलिम में आवेलें.\nभोजपुरी मेगा स्टार मनोज तिवारी के फिलिम, जइसे कि ‘ससुरा बड़ा पईसावाला’, ‘देहाती बाबू’, ‘जनम जनम के साथ’, ‘धरती कहे पुकार के’, ‘प्यार के बंधन’, ‘बंधन टूटे ना’, ‘देवा’, ‘गंगा जमुना सरस्वती’ वगैरह, सिनेमा भोजपुरी के नया राह देखवली सँ, नया दिशा दिहली सँ. आजु मनोज तिवारी लीक से हटके बने वाली फिलिम करत बाड़ें. जइसे कि ‘परशुराम’, ‘धारा 144’, आ ऐतिहासिक ‘शेरशाह सूरी’.\nमनोज तिवारी अइसन गायक हउवें जे भोजपुरी वीडियो एलबम के शुरुआत कइले आ जिनकर धार्मिको एलबम आजुवो चाव से सुनल जाला. मनोज तिवारी अइसन स्टार हउवन जे अमिताभ बच्चन, अजय देवगन, मिथुन चक्रवर्ती, जैकी श्राफ जइसन स्टारन के भोजपुरी सिनेमा का ओर ले अइलें. सबले अधिका टेलीविजन शो करेवाला स्टारन में से हउवन मनोज तिवारी जे रेडियो पर अंताक्षरी करत बाड़ें, आ टेलीविजन पर ‘भारत की शान’ देखावत बाड़ें, उनकर फैन फालोइंगो जबरदस्त बा. पूरा परिवार इनकर फिलिम टीवी पर देखेला काहे कि सभे जानेला कि मनोज तिवारी फूहड़ फिलिम ना करसु.


छपरा जिला पर्षद आपन बकाया वसूले खातिर फेंटा कसलसि – टटका खबर\nछपरा जिला पर्षद आपन बकाया वसूले खातिर फेंटा कसलसि\nछपरा जिला पर्षद के साप्ताहिक बइठक बुध का दिने डीडीसी रमण कुमार के अध्यक्षता में भइल आ फैसला लिहल गइल कि जिला पर्षद के बकाया धन कड़ाई से वसूल कइल जाई आ केहू के कवनो रियायत ना दिहल जाई. सोनपुर डाकबंगला में अनेके अधिकारी बरिसन रहला का बावजूद किराया का नाम पर धेला ले जमा ना कइलन. अब ओहू लोग से बकाया वसूलल जाई.\nTags: छपरा जिला पर्षद


(नरेन्द्र मोदी से अनुप्रेषित)\nभारत के 14वाँँ परधानमंत्री\nगुजरात के 14वाँँ मुख्यमंत्री\n(1950-09-17) सितंबर 17, 1950 (उमिर 70)\nनरेन्द्र दामोदरदास मोदी (17 सितम्बर 1950) एगो भारतीय राजनीतिज्ञ आ भारत के 14वाँ आ वर्तमान परधानमंत्री बाड़ें। मोदी 26 मई 2014 के प्रधानमंत्री पद के शपथ लिहलें। भारत के अबतक भइल प्रधानमंत्री लोग में मोदी आजाद भारत में जनमल पहिला प्रधानमंत्री बाड़ें। एकरा पहिले ऊ गुजरात के मुख्यमंत्री रहलें आ वर्तमान में बनारस लोकसभा सीट से सांसद बाङे। नरेंद्र मोदी भारतीय जनता पार्टी के सदस्य, हिंदू राष्ट्रवादी आ दक्खिनपंथी संगठन राष्ट्रीय स्वयंसेवक संघ के सदस्य हवें।\nबडनगर में एगो गुजराती परिवार में पैदा मोदी, बचपन में अपना बाबूजी के चाय के दुकान पर मदद करें, बाद में आपन दुकान लगावे लगलें। स्वयंसेवक संघ से उनके परिचय आ जुड़ाव आठ बरिस के उमिर में भइल। ग्रेजुएशन के पढ़ाई के बाद मोदी घर छोड़ दिहलें, कारण बियाह बतावल जाला जेकरा के मोदी स्वीकार ना कइलें। दू साल खातिर भारत के बिबिध इलाका सभ में घूमे के बाद 1969 या 1970 में अहमदाबाद लवटलें। 1971 में आरएसएस के फुल-टाइम मेंबर बन गइलें आ 1975 के इमरजेंसी के दौर में कुछ दिन इनके लुकाये के परल। 1985 में आरएसएस इनके भाजपा में भेज दिहलस, पार्टी के बिबिध पद पर रह के काम करत साल 2001 में एकर जनरल सेक्रेटरी बनलें।\n2001 में नरेंद्र मोदी के गुजरात के मुख्यमंत्री नियुक्त कइल गइल जवना के कारण तत्काल के मुख्यमंत्री केशूभाई पटेल के खराब सेहत आ भुज के भूडोल के बाद उनके छवि में गिरावट रहल। जल्दिये मोदी बिधायक के रूप में चुन लिहल गइलें। मोदी के प्रशासन के 2002 के गुजरात दंगा में भूमिका होखे के बात कहल जाला,[नोट 1] या फिर दंगा करावे के आरोप भी लगावल जाला, हालाँकि कोर्ट के कौनों अइसन सबूत ना मिलल जेकरा आधार पर एक मामिला में मोदी के कौनों सजा दिहल जा सके।[नोट 2] मुख्यमंत्री के रूप में गुजरात में आर्थिक बढ़ती के आगे रखे में उनके नीति के तारीफ कइल जाला, जबकि सेहत-सुबिधा, आ शिक्षा के बिकास के आगे बढ़ावे के मामिला में आ गरीबी दूर करे में बिफल रहे खातिर उनके सरकार के आलोचना होले।[नोट 3]\nमोदी 2014 के आम चुनाव में भाजपा के अगुआई कइलेन आ पार्टी लोकसभा में बहुमत से आइल। कौनों पार्टी के 1984 के बाद से पूर्ण बहुमत पहिली बेर मिलल बा। मोदी खुद बनारस लोक सभा सीट से चुनल गइलें। परधानमंत्री बनले के बाद से मोदी प्रशासन के कोसिस रहल बा कि देस में बिदेसी डाइरेक्ट निवेश के बढ़ावा दिहल जाय, मूलभूत संरचना पर खरच ढेर कइल जाय, आ स्वास्थ्य आ सामाजिक कल्याण के ऊपर होखे वाला खर्चा में कटौती कइल जाय। मोदी के सारकार द्वारा ब्यूरोक्रेसी के दक्षता बढ़ावे आ आ सेंट्रलाइज हो चुकल पावर के छितरावे के कोसिस में योजना आयोग के भंग क दिहल गइल बा। इनके द्वारा देस भर में हाई-प्रोफाइल सफाई अभियान चलावल गइल बा आ पर्यावरण आ मजूरी संबंधी कानून के कमजोर भा खतम क दिहल गइल बा। मोदी के देस के राजीनीत के दक्खिनपंथी राजनीति के तरफ ओरमावे खातिर इंजीनियरी करे के क्रेडिट दिहल जाला आ इनके हिंदू राष्ट्रवादी बिसवास आ गुजरात दंगा में भूमिका के ले के देस में आ देस के बाहर बिबादास्पद छवी बा; एह दुनों बात के, सामाजिक भेदभाव वाला एजेंडा रखे वाला ब्यक्ति होखे के सबूत के तौर पर भी प्रस्तुत कइल जाला।[नोट 4]\n1 सुरुआती जीवन आ शिक्षा\nसुरुआती जीवन आ शिक्षा[संपादन]\nनरेंद्र मोदी के जनम 17 सितंबर 1950 के एगो गुजराती परिवार में, मेहसाणा जिला (ओह समय के बांबे स्टेट, अब गुजरात) के वडनगर में भइल। बाबूजी दामोदरदास मूलचंद मोदी (c.1915 - 1989) आ महतारी हीराबेन मोदी (जनम c.1920) के छह गो में नरेंद्र मोदी तिसरा संतान रहलें। मोदी के परिवार मोध-घाँची-तेली समुदाय के हवे, जेकरा के सरकारी तौर पर अन्य पिछड़ा वर्ग (ओबीसी) में गिनल जाला।\nलरिकाईं में मोदी वडनगर रेलवे टीशन पर चाय बेचे में अपने बाबूजी के मदद करें, बाद में अपना भाई के साथे खुद के छाया के दुकान बस अड्डा के लगे चलवलें। मोदी साल 1967 में वडनगर से इंटर के इम्तिहान पास कइलें, जहाँ उनके एगो अध्यापक औसत दर्जा के बिद्यार्थी आ बाद-बिबाद में रूचि रखे वाला आ थियेटर में लगाव रखे वाला बिद्यार्थी के रूप में बतवलें। बाद-बिबाद प्रतियोगिता में मोदी के कुशलता उनके संघे पढ़े वाला बिद्यार्थी आ उनके मास्टर साहब लोग चिन्हित कइल। मोदी नाटकन (थियेटरन) में बहुत बिसाल व्यक्तित्व (लार्जर-देन-लाइफ) वाला किरदार निभावल पसंद करें जे उनके राजनीतिक कैरियर में भी झलके ला।\nआठ बरिस के उमिर में मोदी के राष्ट्रीय स्वयंसेवक संघ (आरएसएस) के बारे में मालुम भइल आ ऊ लोकल शाखा में जाए सुरू कइलेन। एकरे बाद मोदी लक्ष्मणराव इनामदार, जिनके वकील साहब के नाँव से जानल जाय, मिलने आ उहे इनका के बालस्वयंसेवक बनवलें आ इनके राजनीतिक अभिभावक बनलें। आरएसएस में अपना शिक्षा के दौरान मोदी वसंत गजेंद्रगाडकर आ नाथालाल जघड़ा से मिललें जे लोग भारतीय जनसंघ के नेता आ 1980 में भारतीय जनता पार्टी के गुजरात इकाई के संस्थापक सदस्य रहल लोग। पढ़ाई के दौरान लरिकाईंये में इनके बियाह जसोदाबेन नरेंद्रभाई मोदी से तय हो गइल जेकरा के मोदी ना स्वीकार कइलें  आ एही कारन उपजल पारिवारिक तनाव के कारन 1967 में घर छोड़ देवे के फैसला कइलें।\nएकरे बाद मोदी दू साल उत्तर भारत आ पूर्वोत्तर भारत के जगह-जगह घुमलें, कवना-कवना जगह गइलें आ रहलें एकरे बारे में बहुत बिबरन ना मिले ला। अपना इंटरभ्यू में मोदी, स्वामी विवेकानंद के स्थापित बेलूर मठ (कलकत्ता लगे), एकरे बाद अल्मोड़ा के अद्वैत आश्रम आ रामकृष्ण मिशन, राजकोट जाए के बात कहले बाने। एह में से हर जगह कुछे दिन खातिर रह पवलें काहें कि उनके कॉलेज के शिक्षा अभिन पूरा ना भइल रहल। विवेकानंद के इनके जीवन पर बहुत परभाव बतावल जाला।\n1968 के गर्मी के सुरुआत में मोदी बेलूर मठ चहुँपलें बाकी इहाँ से वापस लवटा दिहल गइलें, जेकरा बाद कलकत्ता पच्छिम बंगाल आ आसाम में घूमलें, सिलीगुड़ी आ गौहाटी में रुकलें। मोदी अल्मोड़ा के रामकृष्ण आश्रम चहुँपलें आ एहू जा उनके ना लिहल गइल, एकरे बाद दिल्ली राजस्थान होखत वापस 1968–69 में गुजरात लवट अइलें। 1969 के अंत में या फिर 1970 के सुरुआत में मोदी कुछ दिन खातिर वडनगर अइलें आ एकरा बाद अहमदाबाद चल गइलें। इहँवा मोदी अपने रिश्तेदार के इहाँ, गुजरात राज्य परिवहन कारपोरेशन के कैंटीन में काम करे लगलें।\nअहमदाबाद में मोदी दोबारा इनामदार से दोबारा मिललें जे ओह समय शहर के हेगडेवार भवन (शहर के आरएसएस मुख्यालय) में रहलें। 1971 के भारत-पाक लड़ाई के बाद मोदी अपना चाचा के साथे काम कइल छोड़ के पूरा टाइम खातिर आरएसएस के प्रचारक बन गइलें आ इनामदार के मातहत काम करे लगलें। लड़ाई के कुछे दिन पहिले मोदी भारत सरकार के खिलाफ एगो शांतिपूर्ण धरना-परदर्शन में हिस्सा लिहलें जेकरा खातिर उनके गिरफ्तार कइल गइल रहे; इहे कारन बतावल जाला कि इनामदार इनके सिखावे-पढ़ावे खातिर बीछलें। कई साल बाद 2001 में इनामदार के जीवनी छपल जेह में मोदी सहायक लेखक रहलें। साल 1978 में मोदी राजनीतिशास्त्र में बीए कइलें, दिल्ली विश्वविद्यालय के पत्राचार माध्यम से, आ थर्ड डिवीजन पास भइलें। पाँच बरिस बाद, 1982 में, गुजरात विश्वविद्यालय से राजनीति बिज्ञान में एमए के डिग्री लिहलें।\n↑ 2002 के गुजरात दंगा में तत्कालीन प्रशासन के भूमिका खातिर स्रोत संदर्भ\n↑ 2012 में न्यायालय कहलस कि तहकीकात में मोदी के खिलाफ कवनो सबूत ना मिलल।\n↑ मानवीय बिकास में बिफल रहे के बात कहे वाला स्रोत-संदर्भ।\n↑ बिबादास्पद भूमिका के चर्चा संबंधी स्रोत-संदर्भ\n↑ उद्धरण खराबी:Invalid <ref> tag; no text was provided for refs named Bobbio\n↑ उद्धरण खराबी:Invalid <ref> tag; no text was provided for refs named The Clash Within\n↑ उद्धरण खराबी:Invalid <ref> tag; no text was provided for refs named Shani\n↑ 5.0 5.1 5.2 Buncombe, Andrew (19 September 2011). "A rebirth dogged by controversy". The Independent. London. पहुँचतिथी 10 अक्टूबर 2012.\n↑ 6.0 6.1 उद्धरण खराबी:Invalid <ref> tag; no text was provided for refs named Jaffrelot2013\n↑ "India Gujarat Chief Minister Modi cleared in riots case". BBC. 10 April 2012. पहुँचतिथी 17 February 2017.\n↑ "SIT finds no proof against Modi, says court". The Hindu. 10 April 2012. पहुँचतिथी 17 February 2017.\n↑ Joseph, Manu (15 February 2012). "Shaking Off the Horror of the Past in India". The New York Times. ISSN 0362-4331. पहुँचतिथी 19 May 2017.\n↑ Menon, Kalyani Devaki (2012). Everyday Nationalism: Women of the Hindu Right in India. The University of Pennsylvania Press. प. 26. ISBN 978-0-8122-2234-0. Yet, months after this violent pogrom against Muslims, the Hindu nationalist chief minister of Gujarat, Narendra Modi, went to the polls and wonaresounding victory\n↑ Mishra, Pankaj (अप्रैल 2011). Visweswaran, Kamala (संपा.). Perspectives on Modern South Asia: A Reader in Culture, History, and Representation. Wiley-Blackwell. प. 188. ISBN 978-1-4051-0062-5. The chief minister of Gujarat,ayoung up-and-coming leader of the Hindu nationalists called Narendra Modi, quoted Isaac Newton to explain the killings of Muslims. "Every action", he said, "has an equal and opposite reaction."\n↑ उद्धरण खराबी:Invalid <ref> tag; no text was provided for refs named Stepan\n↑ उद्धरण खराबी:Invalid <ref> tag; no text was provided for refs named Ganguly 2014\n↑ "Indian PM Narendra Modi still mired in controversy, says expert". Canadian Broadcasting Corporation. 16 April 2015. पहुँचतिथी 17 February 2017.\n↑ Nair, Rupam Jain (12 December 2007). "Edgy Indian state election going down to the wire". Reuters. पहुँचतिथी 10 अक्टूबर 2012.\n↑ Robinson, Simon (11 December 2007). "India's Voters Torn Over Politician". Time Magazine. पहुँचतिथी 10 अक्टूबर 2012.\n↑ Burke, Jason (28 मार्च 2010). "Gujarat leader Narendra Modi grilled for 10 hours at massacre inquiry". The Guardian. पहुँचतिथी 10 अक्टूबर 2012.\n↑ "Narendra Modi belongs to Modh-Ghanchi caste, which was added to OBCs categories in 1994, says Gujarat government | Latest News & Updates at Daily News & Analysis". dna (English में).9May 2014. पहुँचतिथी 19 May 2017.\n↑ "PM Modi's brother asks Teli community to adopt 'Modi' prefix". The Indian Express (English में). 20 November 2016. पहुँचतिथी 19 May 2017.\n↑ "'Modi isaTeli-Ghanchi OBC': BJP - Times of India". दि टाइम्स ऑफ इंडिया. पहुँचतिथी 19 May 2017.\n↑ "'Modi isaTeli-Ghanchi OBC': BJP". दि टाइम्स ऑफ इंडिया. 23 April 2014. पहुँचतिथी 17 February 2017.\n↑ Ghai, Rajat (7 May 2014). "The office of Prime Minister: A largely north Indian upper-caste, Hindu affair". Business Standard India. पहुँचतिथी 19 May 2017.\n↑ "'I haveaspecial association with tea', Modi tells Lankan Tamils". www.oneindia.com (English में). पहुँचतिथी 19 May 2017.\n↑ Sinha, N. C. High School Essays (English में). प. 20. ISBN 978-93-5186-604-6.\n↑ Jose, Vinod K. (1 मार्च 2012). "The Emperor Uncrowned". The Caravan. पप. 2–4. पहुँचतिथी 11 April 2013.\n↑ "Modi's life dominates publishing space (Election Special)". New Kerala. 14 मार्च 2014. पहुँचतिथी4April 2014.\n↑ उद्धरण खराबी:Invalid <ref> tag; no text was provided for refs named Pathak TNN\n↑ "Narendra Modi invited to Ramakrishna Mission's headquarter in Belurmath". The Economic Times. 26 मई 2014. पहुँचतिथी 17 अक्टूबर 2014.\n↑ "The tale of two Narendras: Narendra Modi and Swami Vivekananda". दि स्टेट्समैन.5जुलाई 2016. पहुँचतिथी 17 फरवरी 2017.\n↑ 43.0 43.1 Mukhopadhyay 2013, p. 138.\n↑ Unnithan, Sandeep (2014). "The man behind Modi: Lakshmanrao Inamdar". India Today. Ahmedabad. पहुँचतिथी 22 May 2014.\n↑ Mukhopadhyay, Nilanjan (2014). "Narendra Modi: The making of the political leader". पहुँचतिथी 22 May 2014.\n↑ 47.0 47.1 Marino 2014, pp. 35–40.\n↑ Goyal, Prateek (18 May 2014). "Mentoring Modi". Pune Mirror. पहुँचतिथी 21 जून 2015.\n↑ "Narendra Modi degree row: DU college says it has no data of students passing out in 1978". India Today. पहुँचतिथी9जून 2017.\n↑ उद्धरण खराबी:Invalid <ref> tag; no text was provided for refs named IT13092013\n↑ "Narendra Modi's degree 'authentic': Delhi University Registrar Tarun Das". The Hindu. पहुँचतिथी9जून 2017.\n↑ Avasthi, Yogesh. "Globetrotting PM Modi was weakest in 'International Relations'". पहुँचतिथी 17 February 2017.\n↑ "Modi proves to be an astute strategist". Hindustan Times. 23 December 2007. पहुँचतिथी 17 April 2014.\nविकिमीडिया कॉमंस पर संबंधित मीडिया Narendra Modi पर मौजूद बा।\nऑफिशियल वेबसाइट (personal)\n2001–2014 इनके बाद\n2014–वर्तमान पद पर वर्तमान\nमुरली मनोहर जोशी लोकसभा सांसद\nआइ॰एस॰एन॰टी॰: 0000 0000 7887 7372\n"https://bh.wikipedia.org/w/index.php?title=नरेंद्र_मोदी&oldid=681390" से लिहल गइल\n16वीं लोकसभा के सदस्य\nउत्तर प्रदेश से लोकसभा सांसद\nएह पन्ना पर आखिरी बेर संपादन 16 नवंबर 2020 के 02:22 बजे भइल रहल।


ललकी चीखुर - विकिपीडिया\nऑर्डर (Order): Rodentia\nजाति (Genus): Sciurus\nप्रजाति: S. vulgaris\nललकी चीखुर घर चाहे यूरेशियाई लाल चीखुर एगो चीखुर के प्रजाति हवे जेवन पूरा यूरेशिया के ठंढा प्रदेश में पावल जाले। ई चीखुर मुख्य रूप से शंकुधारी जंगल आ चौड़ा पतई वला समशीतोष्ण जंगल सभ के परानी हवे आ एही से एकर बिस्तार यूरेशिया के सगरी अइसन प्रदेश में बाटे।\n↑ Shar, S.; Lkhagvasuren, D.; Bertolino, S.; Henttonen, H.; Kryštufek, B.; Meinig, H. (2008). "Sciurus vulgaris". IUCN Red List of Threatened Species. IUCN. 2008: e.T20025A9135609. पहुँचतिथी 27 अक्टूबर 2015. CS1 maint: uses authors parameter (link)\n↑ Thorington, R.W., Jr.; Hoffman, R.S. (2005). "Sciurus (Sciurus) vulgaris". मूल काम Wilson, D.E.; Reeder, D.M (संपा.). Mammal Species of the World: A Taxonomic and Geographic Reference (3rd संस्क.). Johns Hopkins University Press. प. 764. ISBN 978-0-8018-8221-0. OCLC 62265494. CS1 maint: ref=harv (link)\nई लेख स्तनधारी (मैमल) जीव की बारे में एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=ललकी_चीखुर&oldid=645569" से लिहल गइल\nस्तनधारी जीव आधार


विनय आनन्द बुलन्दी का चोटी पर – Anjoria\nभोजपुरी सिनेमा के सुपर स्टार विनय आनन्द के आजुकाल्ह तूती बोल रहल बा. उनकर अगिलका फिल्म “तुलसी बिन सूना अँगनवा हमार” का बारे में अबहिये से कहल जा रहल बा कि ई फिल्म विनय आनन्द के कैरियर के एगो नया ऊँचाई पर ले जाई आ महिला दर्शकन के वापिस भोजपुरी सिनेमा देखावे वाला सिनेमा घरन तक ले आवे के काम करी. एह फिल्म में विनय आनन्द, मोनालिसा, आ रुबी सिंह का अलावे आयटम गर्ल सीमा सिंह शामिल बाड़ी. पिछला दिने जेमिनी स्टूडियो का सेट पर फिल्म के एगो आयटम डांस में सीमा सिंह आ विनय आनन्द समाँ बान्ह दिहले. शूटिंग देखत भीड़ एह डांस के देख के आनन्द विभोर हो गइल. विनय आनन्द के नृत्य कला का बारे में त पहिलही से मालूम रहे बाकिर एह फिल्म में उनुकर गजबे नीमन डाँस बा. वितरक लोग एह फिल्म पर अबहिये से आँख गड़ावल शूरु कर दिहले बा.


भोजपुरी प्रतिनिधिमण्डल का तरफ से यूपी के राज्यपाल के सउँपाइल मांग पत्र – Anjoria\nAugust 29, 2015 Editor खबर, सरोकार 2\nभोजपुरी भाषा के संवैधानिक मान्यता दिआवे खातिर मांग करत एगो भोजपुरी प्रतिनिधि मंडल पिछला दिने यूपी के राज्यपाल राम नाईक जी से मिल के उनुका के आपन मांग पत्र सँउपलसि.\nभोजपुरी भाषा दुनिया के अनेके देशन में इस्तेमाल होले बाकिर अपने देश में एकरा ऊ मान सम्मान नइखे मिलल जवना के ई हकदार बिया. एह चलते भोजपुरी पट्टी के लोग विकास के दउड़ में पिछड़ल जात बा. इलाका के शैक्षिक, सांस्कृतिक आ आर्थिक हर क्षेत्र में विकास में बाधा आवत बा. एह इलाका के लोग के मजबूरी में दोसरा भाषा में शिक्षा लेबे के पड़ेला आ ऊ लोग बाद में अपने भाषा में पढ़ के आगे बढ़त लोग से पिछुआइल जात बा. काहे कि जतना बढ़िया से केहू कवनो विषय अपना भाषा में पढ़वला पर सीखी ओतना बढ़िया से दोसरा भाषा में ना सीखल जा सके.\nएही चलते भेाजपुरी भाषा के संविधान के 8वीं अनुसूची में शामिल करावे के मांग करत एगो प्रतिनिधिमण्डल भोजपुरिया अमन के डा. जनार्दन सिंह के अगुवई में उत्तर प्रदेश के राज्यपाल रामनाइक जी से मिल के उनुका के आपन आठ सूत्रीय ज्ञापन सँउपलसि. राज्यपाल कहलन कि चूंकि एह ज्ञापन के कुछ बात बहुते जायज बा एहसे एकरा के केन्द्र सरकार का लगे पठा दिहे.\nज्ञापन के माध्यम से कइल मांग में सबले खास बात बावे भोजपुरी के संविधान स्वीकृत भाषा के सूची में शामिल कइल, ’पूर्वाचल’ के नाम बदलके एकरा के ’भोजपुरी अॅचल’ नाम दीहल आ एह इलाका में प्राथमिक शिक्षा में भोजपुरी माध्यम से पढ़ावल.\nप्रतिनिधिमण्डल में शामिल रहलें आकाशवाण़ी के निर्देशक रहल मदन मोहन सिन्हा मनुज, समाज वैज्ञानिक रामायण यादव, साहित्यकार आ कवियित्री डा. मनसा पाण्डेय, मनोज कुमार यादव, आ डा. जनार्दन सिह वगैरह.\nडा. जनार्दन सिंह\nयूपी के राज्यपाल\nBHOJPURIYA AB PURA DUNIYA ME ATM CHINTAN KARTA KI BHOJPURI KHATIR KUCHHA KARE KE CHAHIN SAB KEHUKE GLOBLE BHOJPURI ME EK JUT HOKHE KE CHAHI.BAKIR BHOJPURIA BHAI JAHIA II SOCH LIHEN KI JATTIVAD KE KARA VIDAII AA SAB BHOJPURIYA BHAII BHAII OH DINE DUNIYA ME BHOJPURI KE JHANDA GADA JAII. SAMPADAK JI KE RAM RAM\nBHOJPURI KE PURA DUNIYA ME ALAKH JAGA RAHAL BHOJPURIKA.COM PARIVAR AA SAMPADAKJI KEBAHUT BAHUT BADHAI.HMAR PURA BHAROSABA KI NISPAKCHH RUP SEBHOJPURI KE MAHAYAGYA ME RAUR AHUTI SADA ARPIT HOT RHO.


सुषमा स्वराज कहली कि अगिला चुनाव में राजग के जीत होखी – टटका खबर\nसोनिया गाँधी के कहल बात के खारिज करत लोकसभा में नेता विपक्ष सुषमा स्वराज शनिचर का दिने कहली कि अगिला चुनाव में राजग के जीत पक्का बा आ यूपीए के तिसरका बेर सत्ता में आवे के मौका ना दी जनता. मौजूदा हालात में खराब आर्थिक व्यवस्था, भितरी आ बाहरी सुरक्षा के मिलत चुनौती, आ ढिमलात रुपिया देख के लागत बा कि सरकार के जल्दी से चुनाव करावे के चाहीं जेहसे नया सरकार एह समस्यन से प्रभावकारी तरीका से निपट सको.\nTags: भाजपा, लोकसभा, सुषमा स्वराज


पवन सिंह के ‘योद्धा’ जोड़ी मधु शर्मा संगे – Anjoria\nसितम्बर 3, 2014 पवन सिंह, मधु शर्मा, योद्धा\nहालही में रिलीज भइल फिलिम ‘योद्धा’ में भोजपुरी सुपरस्टार पवन सिंह के जोड़ी स्टार अभिनेत्री मधु संगे बनावल गइल बा. पवन आ मधु के जोड़ी एहसे पहिले फिलिम ‘एक दूजे के लिए’ में आइल रहुवे.\nमैडज मूवीज बैनर, अभय सिन्हा के परोसल आ निर्माता समीर आफताब के एह फिलिम में पवन-मधु एक दोसरा के प्यार में पागल बाड़ें. दुनू जने पर गानो खूबे रंगदार फिलिमावल गइल बाड़ी सँ. निर्देशक हउवें राज सिप्पी.\nफिलिम के कहानी कुछ अइसन बा कि रवि किशन आ पवन सिंह एक लड़िकी मधु शर्मा से प्यार करत बाड़ें. पाखी हेगड़े पर एगो खास गानो डालल गइल बा एह फिलिम में.\nबिहार में आइल बाढ़ आ भारी बरखा का चलते ‘योद्धा’ 29 अगस्त के बिहार का सत्तर गो सिनेमा हाॅल में रिलीज कइल गइल.


होम > उत्पादों > अस्थाई इलेक्ट्रिक बाड़\n(अस्थाई इलेक्ट्रिक बाड़ के लिए कुल 20 उत्पादों)\nHEBEI HONDE INDUSTRIAL TRADE IMP&EXP CO., LTD. is one of the अस्थाई इलेक्ट्रिक बाड़ leading brands in China. It is the factory & supplier specializing in manufacturing अस्थाई इलेक्ट्रिक बाड़. Offer high quality अस्थाई इलेक्ट्रिक बाड़ atacheap wholesale price.\nथोक चीन से अस्थाई इलेक्ट्रिक बाड़ , लेकिन कम कीमत के अग्रणी निर्माताओं के रूप में सस्ते अस्थाई इलेक्ट्रिक बाड़ खोजने की आवश्यकता है। बस अस्थाई इलेक्ट्रिक बाड़ पर उच्च गुणवत्ता वाले ब्रांडों पा कारखाना उत्पादन, आप आप क्या चाहते हैं, बचत शुरू करते हैं और हमारे अस्थाई इलेक्ट्रिक बाड़ का पता लगाने के बारे में भी राय, आप में सबसे तेजी से उत्तर हम करूँगा कर सकते हैं।


कातिल नजरों से | हिन्दीकुंज,Hindi Website/Literary Web Patrika\nकातिल नजरों से\n20Hindikunj 2017-04-03\nकातिल नजरों से लजीज शरीखा गिरेबान ! ए लफ्ज मुकरर्र जिद ए वफा गिरेबान ! कातिल नजरों हर दफा जरूरत मुश्किलें हालात ताबीर , काबिले तारीफ गम हुरियत कतरा गिरेबान !\nकातिल नजरों से लजीज\nकातिल नजरों से लजीज शरीखा गिरेबान !\nए लफ्ज मुकरर्र जिद ए वफा गिरेबान !\nहर दफा जरूरत मुश्किलें हालात ताबीर ,\nकाबिले तारीफ गम हुरियत कतरा गिरेबान !\nशिद्दते दीवार तेरी टूटी दरो हरम जस्त ,\nजिगर ए रूख स्याह निशा गहरा गिरेबान !\nनजाकत तेरी गर्दिशों में शुमार सदियों तक ,\nहर वक्त कस्तीयाँ डूबती जलसे में गिरेबान !\nखबर है शबाखैर शादगी वो सासें गिन रहे ,\nबरी जहुन्नियत मशले दस्तक हो गई गिरेबान !\nमेहरबान है दुनिया के अस्तबल गुफा शाम ,\nमयकशी भींग गई शबनमी ओस में गिरेबान\nShams Tamanna फ़रवरी 28, 2017 6:35 am\nबहुत अच्छे राहुल जी, बस इतना कहूंगा कि आपकी इस कविता में उर्दू के ऐसे शब्द भी है जो हिंदी के कुछ पाठकों को समझने में कठिनाई होती होगी। जैसे 'शरीखा' 'ताबीर' 'हुरियत' ऐसे शब्दों का अर्थ कविता के अंत में उल्लेख कर देंगे तो अच्छा होगा।\nराहुलदेव गौतम मई 28, 2017 10:54 am\nहिन्दीकुंज,Hindi Website/Literary Web Patrika: कातिल नजरों से


Subhas Chandra Bose Statue Read Friendship With Mahatma gandhi Bhojpuri - Bhojpuri: महात्मा गांधी आ सुभाष बाबू में अनन्य प्रेम रहे – News18 हिंदी\nगांधी जी के पहली बार राष्ट्रपिता कहे वाला नेताजी के आजाद हिंद फौज के विभिन्न ब्रिगेड के नाम-गाँधी ब्रिगेड, जवाहर ब्रिगेड, अब्दुल कलाम आजाद ब्रिगेड,अउर सुभाष ब्रिगेड रहल.\nLast Updated : January 24, 2022, 17:11 IST\nwritten by :मोहन सिंह\nकेंद्र सरकार दिल्ली में गणतंत्र दिवस समारोह के शुरुआत – जवन पहिले 24 जनवरी से होत रहें, अब 23 जनवरी यानि नेताजी सुभाष चंद्र बोस के जयंती से शुरू होई-एकर घोषणा भईल हा. ओह दिने इंडिया गेट पर नेताजी सुभाष बाबू के मूर्ति भी लगावल जाई-जहां कभी जार्ज पंचम के मूर्ति विराजमान रहें. सुभाष बाबू के देश भक्ति अउर बलिदान के याद में इंडिया गेट पर मूर्ति एक तरह से नेताजी के प्रति पूरा देश की ओर से श्रद्धांजलि के रूप में देखें के चाहीं- कवनों अउर रूप में ना. महात्मा गांधी जी ठीक कहलें बानी कि “उन जैसा कोई दूसरा देशभक्त नहीं. वे देशभक्तों के राजकुमार है.” 24 जनवरी 1946 को ‘हरिजन’ पत्रिका में महात्मा गांधी लिखत बानी कि- आजाद हिंद फौज का जादू हम पर छा गया है. नेताजी का नाम सारे देश में गूँज रहा है. वे अनन्य देशभक्त हैं. (वर्तमान का प्रयोग जान बूझकर कर रहा हूँ.) अइसन देशभक्त नेताजी सुभाष चन्द्र बोस के मूर्ति इंडिया गेट पर लागें, तब शायदे केहू के एतराज होवें के चाहीं.\nबचपन से सुभाष चन्द्र बोस रामकृष्ण परमहंस, विवेकानंद अउर महर्षि अरविंद के आध्यत्मिक विचार से प्रभावित रहनीं. सन् 1920 में जब आई सी एस की परीक्षा में सुभाष बाबू पास कइनीं, तब चौथा स्थान प्राप्त रहें. आई सी एस से जब सुभाष बाबू इस्तीफा देनी, तब ओकर वजह देशभक्ति से ओतप्रोत भावना आ विवेकानंद अउर महर्षि अरविंद आधात्मिक के प्रेरणा भी रहें. एह बात के जिक्र सुभाष बाबू अपना भाई शरत चंद्र बोस के लिखल एगो चिठ्ठी में भी कइलें बानी- क्या करें मेरे दिमाग पर स्वामी विवेकानंद और महर्षि अरविंद के विचार छायें है. एह विचार से ही सुभाष बाबू के मन-मष्तिष्क-हृदय में अनन्य देशभक्ति अउर देश के आजादी खातिर कवनों तरह के बलिदान से कभी हिचक ना पैदा भईल. देश के अंग्रेजी हुकूमत से जल्द से जल्द से आजाद करावें के बेचैनी ही सुभाष बाबू के कभी के चैन से ना बइठे दें. सिंगापुर में सन् 1941में आजाद हिंद फौज के स्थापना, जवन जापान के सहयोग भईल रहें, ओह फौज में चालीस हजार परशिक्षित पुरुष अउर महिला शामिल रहलीन. आजाद हिंद फौज के विभिन्न ब्रिगेड के नाम-गाँधी ब्रिगेड, जवाहर ब्रिगेड, अब्दुल कलाम आजाद ब्रिगेड,अउर सुभाष ब्रिगेड रहल. महिला ब्रिगेड के नाम झाँसी ब्रिगेड रहल.\nआजाद हिंद फौज के गठन के जरूरत काहें पड़ल. नेताजी सुभाष चन्द्र बोस जी सन्1943 में टोकियो रेडियो से एह बात के ऐलान कइनीं कि- अंग्रेजों से आशा करना बिलकुल व्यर्थ है कि वे स्वयं अपना साम्राज्य छोड़ देंगे. हमें देश के भीतर और बाहर देश की स्वतंत्रता के लिए संघर्ष करना होगा. सुभाष बाबू के ई स्पष्ट मान्यता रहें कि- जीवन में संघर्ष ना रहें, किसी के भय का सामान न करना पड़े, तो जीवन का आधा स्वाद ही खत्म हो जायें.\nजीवन में संघर्ष अउर बलिदान सुभाष बाबू के जीवन के अनिवार्य हिस्सा रहल बा. सुभाष बाबू के हर नारा के पीछे उनकर संकल्प अउर मकसद साफ जाहिर होखें. 21 मार्च 1944 के ‘दिल्ली चलो’ का नारा आजाद हिंद फौज के सैनिकन खातिर एक ललकार रहें. एह बात के कि अब ब्रिटिश सरकार के आमने-सामने मुकाबला करें के समय आ गईल बा. काहे कि 21 अगस्त 1921 के महात्मा गांधी से मुलाकात के बाद तीस के दशक तक सुभाष बाबू गांधी जी के असहयोग आंदोलन अउर सत्याग्रह में सक्रिय रहला के बाद चालीस के दशक के अंत में एह निष्कर्ष पर पहुँच चुकल रहनीं कि नैतिक दबाव अउर सत्याग्रह के बदौलत(जवन गांधी जी के रास्ता रहें) देश के आजादी ना हासिल हो सकें.\nअब देश के आजादी खातिर सशत्र सैनिक संघर्ष के जरूरत बा. एह मकसद के पूरा करें खातिर आजाद हिंद फौज गठन भईल. 21 मार्च के नेताजी सुभाषचंद्र बोस के “ दिल्ली चलो” आजाद हिंद फौज के सैनिकन के ललकार के मतलब भी बिल्कुल साफ रहें. आ अतने साफ रहें-तुम मुझे खून दो, मैं तुम्हें आजादी दूँगा, का मकसद भी. यह कि हमारी मातृ भूमि स्वतंत्रता की खोज में है, यह स्वतंत्रता देवी की मांग है.\nसुभाष बाबू आ महात्मा गाँधी के बीच देश की आजादी के लक्ष्य के हासिल करें के ‘तरीके’ के लेकर चाहें जतना मतभेद रहल. बाकि सुभाष चन्द्र बोस के गाँधी के प्रति सम्मान भावना म् कभी कवनों कमी ना देखल जा सकें. ओह समय भी ना, जब सुभाष बाबू 1938 के हरिपुरा कांग्रेस में गाँधी जी के घोषित उम्मीदवार पीटाभीसीतारमैया के चुनाव के हरवलन. एह हार के गाँधी जी आपन व्यक्तिगत हार बतवनीं. बाकि कांग्रेस संगठन पर बिना कवनों पद-यहां तक सन् 1934 के बाद कांग्रेस के सदस्यता के बिना भी गाँधी जी के कांग्रेस पर अतना पकड़ आ प्रभाव रहल कि गाँधी जी के मर्जी के बिना कांग्रेस में एगो पता भी ना डोल पावें. सुभाष बाबू के मजबूरी ई रहें कि अध्यक्ष भइला के बाद भी अपना मन मुताबिक कांग्रेस के कार्यकारिणी ना घोषित कर पवनीं. कांग्रेस के अंदर एगो अइसन जमात रहल- जवन त्रिपुरी कांग्रेस में बहुमत से ई प्रस्ताव पारित करावें के फिराक में रहें कि-काग्रेस कार्यकारिणी गठित करें के अधिकार गाँधी जी के सौंप दिहल जाय.\nसुभाष चन्द्र बोस कांग्रेस के अन्दर आपन अधिकार सीमा से परिचित होकें, काग्रेस से अलग राह अख्तियार करें के मजबूर हो गइलन. फारवर्ड ब्लॉक के गठन कर अपना मकसद के अंजाम तक पहुँचावें खातिर अलग राह पर चल देनी. 21 जनवरी 1941 को कलकत्ता के अपना एलिग्न रोड स्थित मकान से भेष बदलकर-ख़ुफ़िया पुलिस के चकमा देकर पहिले काबुल, फिर मास्को अउर वहां से कवनों सहयोग के उम्मीद ना पाकर बर्लिन पहुंचे. जर्मनी के सहयोग से नेताजी के रेडियो स्टेशन चालू करें के काम में सफलता हासिल भईल. अब नेता जी के बात, रेडियो संदेश के जरिये – तमिल, तेलगु, गुजराती, हिंदी अउर अंग्रेजी में दुनिया के कोना-कोना में पहुँचे लागल. विश्वयुद्ध के दौरान नेता जी हर ओह देशन के संपर्क में रहनीं, जवन देश एह युद्ध में मित्र देश के नाम से एकजुट भईल रहलन. ओह समय जापान, जर्मनी अउर इटली मे फासीवाद के उभार लोकतंत्र के खतरा के रूप में देखल जात रहें. भारतीय नेता ओह समय मित्र देशन के सहयोग करत रहलन.\nजब कि नेताजी सुभाष चन्द्र बोस के ई मान्यता रहल कि विश्व युद्ध में मित्र देशन के विजय के बाद भी दुनिया पर वर्चस्व अमरीका के कायम रहीं, ना कि ब्रिटेन के. नेताजी के ई दूर दृष्टि सही साबित भईल. पर्ल हार्बर पर जापानी कब्जा के विरोध में जब अमरीका ने नागासाकी अउर हिरोशिमा पर दुनिया में पहली बार जब परमाणु बम गिरवलस, तब जापान के समर्पण करें के अलावा कवनों चारा न रहीं गईल. जर्मनी भी घुटना टेक चुकल रहें. इधर भारत के आजादी खातिर जापानी फौज के साथ आजाद हिन्द फौज के सैनिक इंफाल के सीमा पर यद्धरत रहलन.\n6 जुलाई 1944 के रंगून रेडियो से देशवासियों को सम्बोधित करत नेताजी सुभाषचंद्र बोस कहत बानी कि- भारत की स्वाधीनता की आखिरी लड़ाई शुरू हो चुकी है.आजाद हिंद फौज के सैनिक सफलता पूर्वक लड़ रहे हैं. हे! राष्ट्रपिता इस पावन युद्ध में हम आपका आशीर्वाद और शुभकामनाएं चाहते हैं. पहली बार महात्मा गाँधी के राष्ट्रपिता सम्बोधन नेताजी सुभाष चंद्र बोस जी ही दिहलन. ओह संदेश में ही नेता जी साफ कर चुकल रहनीं कि- यह सशस्त्र संघर्ष तब तक चलेगा, जब तक ब्रिटीश हुकूमत को उखाड़ नहीं फेंकते. जब तक वायसराय हाउस पर तिरंगा नहीं फहरता. पर हालत अइसन पैदा भईल कि जापान की ओर से सहायता बंद हो गइल. रंगून पर ब्रिटेन के कब्जा हो गईल.\nआजाद हिंद फौज के समर्पण के अलावा अब कवनों उपाय ना रहीं गईल. 18 अगस्त 1945 के बाद नेताजी सुभाषचंद्र बोस के भी पता न चलल. नेताजी के रहस्यमय गुमनामी असलियत के जाँच खातिर कई गो आयोग गठित भइल. बाकि असलियत के पता आजु तक ना चली पावल. ओह नेता जी के जेकरा देश के आजादी से ज्यादा कुछ भी प्रिय ना रहल. बाकि नेता जी के- दिल्ली चलो, तुम मुझे खून दो, मैं तुम्हें आजादी दूँगा अउर जय हिंद के नारा आजु भी भारत के लोगन के हृदय में जीवित बा.\n(मोहन सिंह वरिष्ठ पत्रकार हैं, आलेख में लिखे विचार उनके निजी हैं.)\nTags: Bhojpuri News, Netaji subhas chandra bose\nFIRST PUBLISHED : January 24, 2022, 17:11 IST


Auguste Millière के बनावल पोर्ट्रेट (1880)\nकैनवास पर तेल से\nजनवरी 29, 1737[Note 1]\nथेटफोर्ड, नॉरफ्लॉक, ग्रेट ब्रिटेन\nजून 8, 1809(1809-06-08) (उमिर 72)\nन्यू यॉर्क शहर, न्यू यॉर्क, यूएस\nप्रबोधन के युग\nराजनीति, नीतिशास्त्र, धर्म\nजकोबिन, वोल्तेयर, रूसो, जॉन लॉक, Religious Society of Friends, Montesquieu, बेंजामिन फ्रैंकलिन\nथॉमस पेन (अंगरेजी: Thomas Paine; फरवरी 9, 1737 [O.S. जनवरी 29, 1736][Note 1][Note 2][Note 3] 8 जून 1809) एगो अंग्रेज-अमेरिकन राजनीतिक एक्टिविस्ट, दार्शनिक, राजनीतिक सिद्धांतकार आ क्रांतिकारी रहलें। अमेरिका के संस्थापक लोग में से एक, थॉमस पेन अमेरिकी क्रान्ति के सुरुआत में दू गो बहुत परभावशाली पम्फलेट निकललें जिनहन के बहुत परसिद्धी मिलल। पेन, 1776 में रिबेलियन लोग के ब्रिटेन के शासन से स्वतंत्रता घोषित करे के प्रेरणा दिहलें।\nइंग्लैंड के नॉरफ्लॉक काउंटी के एगो अस्थान थेटफोर्ड में पैदा पेन सन् 1774 ई॰ में बेंजामिन फ्रैंकलिन के मदद से अमेरिका गइलें, अमेरिकी क्रांति के सुरु होखे से ठीक पहिले। उनुके लिखल पम्फलेट कॉमन सेंस (1776) के ओह समय लगभग हर क्रांतिकारी पढ़ले या एकरे पाठ के सुनले होखी। अनुपात के हिसाब से देखल जाय त उनुकर ई रचना दुनिया के सर्बदा के बेस्ट सेलर कहाई। उनुकर दुसरी पम्फलेट के सीरीज, द अमेरिकन क्राइसिस (1776-83) भी एगो क्रांति समर्थक प्रकाशन रहे। कॉमन सेंस अतना परभावशाली रहे की जॉन एडम्स कहलें की, "कॉमन सेंस के लेखक के कलम के बिना वाशिंगटन के तलवार ब्यर्थ में उठल साबित भइल रहित।"\n1790 के दशक में पेन मुख्य रूप से फ़्रांस में निवास कइलें आ फ्रांसीसी क्रांति में बहुत गहिराई ले शामिल रहलें। फ्रांसीसी क्रांति के आलोचक लोग के जबाब में ऊ राइट्स ऑफ मैन (1791) लिखलें। अंग्रेज लेखक एडमंड बर्क के ऊपर उनके साहित्यिक आक्रमण के कारण उनुपर अनुपस्थिती में 1792 में मुकदमा चलावल गइल। 1792 में ऊ फ्रांसीसी नेशनल कनवेंशन खातिर चुनल गइलें, भले उनुके फ्रांसीसी भाषो बोले ना आवे। दिसंबर 1793 में उनुके पेरिस में गिरफ्तार कइल गइल आ 1794 में रिहा कइ दिहल गइल। ऊ अपने पम्फलेट द एज ऑफ रीजन (1793-94) के कारण बहुत कुख्यात भइलें।\nसन् 1802 ई में पेन अमेरिका लवट अइलें आ 8 जून 1809 के उनुकर निधन भइल। ईसाइयत के उनुके बिरोध के चलते उनुके दफनावे में खाली छह लोग शामिल भइल।\n↑ 1.0 1.1 Conway, Moncure D. (1908). The Life of Thomas Paine. Vol. I. p. 3. Cobbett, William, Illustrator. G. P. Putnam's Sons. पहुँचतिथी 2013-10-02. – In the contemporary record as noted by Conway, Paine's birth date is printed in Volume I, page 3, as जनवरी 29, 1736–37. Common practice was to useadash oraslash to separate the old-style year from the new-style year. Paine's birth date, between जनवरी 1, and मार्च 25, advances by eleven days and his year increases by one to फरवरी 9, 1737. The O.S. link gives more detail if needed.\n↑ Contemporary records, which used the Julian calendar and the Annunciation Style of enumerating years, recorded his birth as जनवरी 29, 1736. The provisions of the British Calendar (New Style) Act 1750, implemented in 1752, altered the official British dating method to the Gregorian calendar with the start of the year on जनवरी 1 (it had been मार्च 25). These changes resulted in dates being moved forward 11 days, and for those between जनवरी 1 and मार्च 25, an advance of one year. Forafurther explanation, see: Old Style and New Style dates.\n↑ Engber, Daniel (जनवरी 18, 2006). "What's Benjamin Franklin's Birthday?". Slate. पहुँचतिथी 2011-05-21. (Both Franklin's and Paine's confusing birth dates are clearly explained.)\n↑ Ayer, Alfred Jules (1990). Thomas Paine. University of Chicago Press. प. 1. ISBN 0-226-03339-2.\nआइ॰एस॰एन॰टी॰: 0000 0001 0864 3658\nबी॰एन॰एफ॰: cb11918444q (data)\nसाइनी (CiNii): DA00453184\n"https://bh.wikipedia.org/w/index.php?title=थॉमस_पेन&oldid=714213" से लिहल गइल\n1809 में निधन\n1737 में जनम\n16 आइटम की साथ ऑथारिटी कंट्रोल\nबी॰पी॰एन॰ पहिचान वाला विकिपीडिया लेख\nएह पन्ना पर आखिरी बेर संपादन 29 मार्च 2022 के 20:09 बजे भइल रहल।


विद्यार्थी परिषद कार्यकर्तन प लाठीचार्ज मे बीसन लोग घवाहिल – टटका खबर\nलखनऊ 29 जनवरी (वार्ता) लखनऊ मे आजु आपन तैंतीस गो माँग ले के प्रदर्शन करे उतरल विद्यार्थी परिषद के कार्यकर्तन प पुलिस के लाठी चार्ज से नाहियो त बीसन कार्यकर्ता घवाहिल हो गइले.\nशिक्षा के व्यवसायीकरण, छात्रवृत्ति मे मुस्लिम तुष्टिकरण, आ संस्कृत विद्यालयन से भेदभाव का खिलाफ विधानसभा का सोझा होखत एह प्रदर्शन के हटावे खातिर पुलिस लाठी भँजलसि जवना में बीस से अधिका लोग घवाहिल हो गइल. कुछ जने के अस्पताल में भरती करावे के पड़ल बा.\nTags: मुस्लिम तुष्टीकरण, लखनऊ, विद्यार्थी परिषद, संस्कृत विद्यालय